
ACORD DE PACE MOSCOVA-KIEV. 
UCRAINA, ÎN PRAGUL COLAPSULUI ECONOMIC
Acord Putin - Porosenko - Hollande - Merkel privind criza ucraineană 

Ucraina, Rusia, Franţa şi Germania s-au aşezat în jurul mesei negocierilor la Minsk, scopul fiind un acord de pace în Ucraina. Negocierile-maraton au durat aproximativ 14 ore. "Este una dintre ultimele şanse. Dacă nu vom ajunge la un acord de pace durabil, cunoaştem scenariul: acesta are un nume şi anume război"
 a afirmat  Francois Hollande, anterior întâlnirii la vârf. Un impas diplomatic ar fi relansat întrebarea privind livrarea de arme defensive Kievului. Chiar dacă Barack Obama nu a luat o decizie în acest sens, din ce în ce mai multe voci susţin, peste Atlantic, o astfel de opţiune, începând cu noul secretar al Apărării, Ashton Carter. La Paris şi la Berlin există îngrijorări cu privire la riscul unei escalade. 

Cadrul general a fost clar, reluând, în mare, acordurile de la Minsk semnate în septembrie 2014 de fostul preşedinte ucrainean Leonid Kucima, ambasadorul rus la Kiev şi liderii autoproclamatelor republici din Doneţk şi Lugansk. Acestea prevăd, în special, o încetare imediată a focului, instaurarea unei zone demilitarizate şi retragerea armamentului greu, retragerea "forţelor străine", controlul frontierei ruso-ucrainene şi un statut pentru zonele controlate de separatişti, totul cu menţinerea integrităţii teritoriale a Ucrainei. Noul plan se vrea mai precis şi mai constrângător. 

Încetarea focului a fost punctul cel mai important al acordului, dar şi cel asupra căruia, în principiu, părţile au fost de acord. Aplicarea este, însă, complicată. Problema controlului frontierei între zonele separatiste şi Rusia, lungă de 400 de kilometri, este crucială. Misiunea celor 500 de observatori ai Organizaţiei pentru Securitate şi Cooperare în Europa nu a mai avut acces în zonă de câteva luni. Moscova a afirmat că Kievul trebuie să negocieze acest punct direct cu rebelii. "Logica lui Putin constă în a constrânge Kievul să negocieze cu rebelii pentru a arăta că este vorba despre un război civil"
 a afirmat o sursă guvernamentală ucraineană. O altă problemă dificilă este trasarea liniei de front. Guvernul ucrainean o recunoştea doar pe cea în vigoare în timpul acordurilor de la Minsk, în septembrie 2014. Separatiştii nu vor să renunţe la cuceririle lor teritoriale.

Statutul zonelor separatiste a fost unul dintre cele mai sensibile puncte. Acordurile de la Minsk promovează un "dialog naţional cuprinzător" şi o descentralizare reală a puterii. Autorităţile de la Kiev au promulgat o lege care instaurează un "statut special" foarte generos pentru acestea. Separatiştii au respins aceste propuneri, organizând propriile alegeri legislative şi prezidenţiale în 2 noiembrie 2014, înainte de a cere alipirea lor la Rusia. Kremlinul a refuzat, contrar atitudinii din primăvara anului 2014, în cazul Crimeei. Moscova a solicitat federalizarea Ucrainei, cu o autonomie extinsă pentru zonele controlate de rebeli şi alegerea unor guvernatori regionali - în prezent numiţi de Kiev - pentru a legitima "preşedinţii" republicilor autoproclamate la Doneţk şi Lugansk.
După semnarea acordului de către participanții la “summit-ul ultimei șanse”, documentul a fost trimis spre examinare și aprobare de către Grupul de Contact, format din reprezentanți ucraineni, ruși, ai liderilor separatiști și OSCE. 
Preşedintele rus, Vladimir Putin, a anunţat că la Minsk a fost încheiat un acord privind încetarea ostilităţilor în Ucraina. "Cred că am căzut de acord asupra unui mare lucru. Am convenit o încetare a focului"
 a precizat Vladimir Putin. Agenția DPA a menționat că acordul nu a fost semnat, la Minsk, de liderii separatiști din Lugansk și Donețk. Liderii "separatişti de la Doneţk, Denis Puşilin, şi Lugansk, Vladislav Deinego, se întâlnesc separat cu reprezentanta OSCE, Heidi Tagliavini, ambasadorul rus în Ucraina, Mihail Zurabov şi fostul preşedinte ucrainean, Leonid Kucima”
.  
Punctele prevăzute în documentul negociat la Minsk sunt următoarele, citate fără întârziere de Pravda:
- Retragerea armelor grele trebuie să înceapă cel târziu a doua zi după încetarea focului și să fie finalizată în termen de 14 zile;
- Zona de siguranță pentru artilerie grea în Donbas trebuie să se extindă pe o suprafaţă de 50-140 km;
- OSCE trebuie să asigure monitorizarea și verificarea încetării focului din prima zi de retragere a tehnicii militare;

- Reforma constituțională în Ucraina trebuie să aibă loc până la sfârșitul anului 2015;
- Retragerea de pe teritoriul Ucrainei a armelor străine şi a echipamentului militar trebuie să aibă loc sub supravegherea OSCE.
Maraton diplomatic franco-german anterior acordului


În perioada premergătoare reuniunii de la Minsk, Angela Merkel şi François Hollande au făcut un adevărat maraton diplomatic în vederea nivelării căilor pentru a se ajunge la o înţelegere, între Moscova şi Kiev, privitor la soluţionarea crizei ucrainene. Demersurile s-au materializat în vizite la Kiev şi Moscova şi în abordarea intensă a problemelor la München. 


Cancelarul german Angela Merkel şi preşedintele francez François Hollande au făcut o vizită  la Moscova, unde s-au întâlnit cu preşedintele rus, Vadimir Putin. Dicuţia între cei trei lideri a fost purtată cu uşile închise, timp de aproximativ cinvi ore.  “Discuţiile convocate de urgenţă” au reprezentat “un ultim efort de a împiedica escaladarea tensiunilor cu liderul de la Kremlin pe tema Ucrainei”
.

Sosirea cancelarului german şi a preşedintelui francez la Moscova, la căderea serii, a fost transmisă în direct de televiziuni. Apoi, Angela Merkel şi François Hollande “au fost conduşi la întâlnirea privată cu preşedintele Vladimir Putin, la Kremlin fără strângerile de mână obişnuite şi întâmpinarea pe aeroport, semn al tensiunilor dintre Rusia şi Occident”
. Purtătorul de cuvânt al Kremlinului, Dmitri Peskov, a declarat că negocierile s-au purtat “faţă în faţă, fără participarea membrilor delegaţiilor sau a experţilor"
. 

 Aproape de miezul nopţii, „cei trei lideri au încheiat discuţiile, iar Angela Merkel şi François Hollande au părăsit Kremlinul, îndreptându-se către aeroport”
, potrivit purtătorului de cuvânt al preşedinţiei ruse. Associated Press a precizat că nu au fost făcute publice detalii ale discuţiilor purtate. De asemenea, RTE News anunţa încheierea întâlnirii dintre liderul rus şi cei doi lideri occidentali, Purtătorul de cuvânt al preşedintelui Vladimir Putin a afirmat că discuţiile au fost "constructive" şi că se lucrează la un document comun, având la bază “implementarea acordurilor de la Minsk” din septembrie 2014 şi conţinând “propunerile preşedintelui Ucrainei şi propunerile formulate de preşedintele rus, Vladimir Putin”
. "Aceste propuneri vor fi prezentate pentru aprobare tuturor părţilor aflate în conflict", a precizat el, adăugând că dialogul va continua în "formatul Normandia"
 - respectiv Franţa, Germania, Rusia şi Ucraina. În plus, Dmitri Peskov a subliniat că următoarele convorbiri vor fi telefonice, la acestea fiind parte şi Petro Porosenko. Purtătorul de cuvânt al guvernului german, Steffen Seibert, a confirmat continuarea discuţiilor în vederea convenirii “unui document comun pentru implementarea acordurilor de la Minsk”
. De asemenea, la Paris, surse apropiate preşedintelui Hollande au declarat că discuţiile de la Moscova au fost “constructive şi substanţiale”.În seara precedentă întâlnirii cu Vladimir Putin, Angela Merkel şi François Hollande au discutat, timp de câteva ore, cu Petro Porosenko, la Kiev. 
La numai o zi după întâlnirea de la Moscova, Angela Merkel a declarat, în cadrul Conferinţei pentru Securitate de la München că "nu este sigur" că iniţiativa franco-germană de pace în Ucraina prezentată la Moscova va avea succes. "Dar în opinia mea şi a preşedintelui francez, merită încercat. Datorăm măcar acest lucru oamenilor afectaţi din Ucraina"
.
 Angela Merkel a mai declarat că livrarea de arme guvernului ucrainean, pentru a-l sprijini în lupta cu separatiştii proruşi, nu va ajuta la soluţionarea crizei. "Înţeleg dezbaterea, dar cred că livrarea de mai multe arme nu va duce la progresul de care Ucraina are nevoie. Mă îndoiesc profund de acest lucru", a spus ea în cadrul Conferinţei pentru Securitate de la München. "Dacă este adevărat că soluţia nu poate fi una militară, atunci cred că ar trebui să ne concentrăm eforturile pe alte lucruri. Există deja un mare număr de arme în regiune şi nu văd ca asta să fi făcut mai probabilă o soluţie militară"
 a precizat cancelarul german.
Negocierile purtate de Franţa şi Germania cu Rusia în vederea unui acord de pace în Ucraina reprezintă "una dintre ultimele şanse" de a evita "războiul" a declarat, întors la Paris, preşedintele Franţei, François Hollande. "Dacă nu reuşim să obţinem un acord durabil de pace, cunoaştem perfect scenariul: există un nume, se cheamă război"
.
Preşedintele ucrainean, Petro Poroşenko, a afirmat, la München, că planul de pace franco-german ar putea funcţiona. Şeful statului ucrainean speră că acest plan de pace ar putea contribui la a asigura "mai multă securitate în Europa". Ucraina este gata să ofere o încetare necondiţionată a focului în estul ţării. "Suntem gata să anunţăm o încetare a focului completă şi necondiţionată în orice moment, pentru a opri pierderile civile în creştere"
 a precizat liderul de la Kiev. 

La rândul său, ministrul rus de Externe, Serghei Lavrov, apreciază că este "foarte posibil" să se ajungă la un acord pentru "soluţionarea conflictului", după prezentarea unei iniţiative franco-germane la Moscova. "Aceste negocieri vor continua după programul pe care îl ştiţi. Credem că este foarte posibil să avem rezultate şi să cădem la un acord asupra unor recomandări care le vor permite celor două părţi să pună cu adevărat capăt conflictului" a afirmat şeful diplomaţiei ruse la Conferinţa pentru Securitate de la München. "Există motive bune pentru a fi optimist"
 a afirmat.

Serghei Lavrov, ministrul de Externe al Rusiei, s-a întâlnit la München cu Înaltul reprezentant al UE pentru Afaceri externe şi politică de securitate a UE, Federica Mogherini. Cei doi “au abordat relaţiile dintre Rusia şi UE, precum şi situaţia din Ucraina”
, au anunţat surse din cadrul MAE rus. Şeful diplomaţiei ruse s-a întâlnit şi cu omologul său sud-coreean, Yun Byung-se, şi cu procurorul general al Curţii Penale Internaţionale, Fatou Bensouda. În timpul întâlnirii cu Yun Byung-se, au fost discutate, în principal, perspectivele reluării negocierilor hexapartite privind denuclearizarea Peninsulei Coreene, iar convorbirile cu Fatou Bensouda s-au desfăşurat în regim închis. 
Vicepreşedintele american a pus sub semnul întrebării dorinţa preşedintelui rus de a obţine pacea în Ucraina. Joe Biden a afirmat că Vladimir Putin "continuă să ceară noi planuri de pace, în timp ce trupele sale acţionează pe teritoriul ucrainean şi ignoră toate acordurile semnate de ţara sa în trecut". Washington-ul nu-i va permite Rusiei să redeseneze harta Europei, a subliniat Joe Biden. Statele Unite şi Europa trebuie să susţină Ucraina în plan politic şi financiar. "Acesta este un moment în care Statele Unite şi Europa trebuie să fie unite şi ferme. Nu trebuie să îi permitem Rusiei să redeseneze harta Europei, pentru că exact asta face" a declarat Biden. "Statele Unite şi Europa trebuie să fie împreună, să fie alături de Ucraina în acest moment. Ucraina are nevoie de asistenţa noastră financiară şi de sprijin pentru reforme. Chiar şi în faţa acestui atac militar cu care se confruntă, în timp ce continuă reformele"
 a afirmat Joe Biden.  

Preşedintele Rusiei, Vladimir Putin, a făcut comentarii după întâlnirea cu cancelarul german Angela Merkel şi cu preşedintele francez, Francois Hollande, desfăşurată la Moscova. El a afirmat că, pe de o parte, Rusia nu va purta un război cu nimeni dar, pe de altă parte, nu va fi de acord cu un lider mondial care să-I dicteze ce să facă. “Există, în mod evident, o încercare de a ne rastrânge dezvoltarea cu diferite mijloace. Este o încercare de a perturba ordinea lumii cu una în care un singur lider incontestabil care vrea să rămână astfel, crezând că are voie orice, în timp ce ceilalţi au voie doar ce permite el, şi doar pentru interesele lui”, a spus Putin. “Această nouă ordine a lumii nu îi va conveni niciodată Rusiei. Însă nu vom purta un război împotriva nimănui, vom coopera cu toţi”. Liderul de la Kremlin a subliniat că “sancţiunile impuse Moscovei de către Occident, ca pedeapsă pentru implicarea în Ucraina, nu vor funcţiona”. “Sancţiunile nu cred că vor aduce bucurie nimănui şi este evident că nu pot fi eficiente în cazul unei ţări precum Rusia, deşi ne produc, într-o măsură oarecare, pagube. Trebuie să înţelegem asta şi să ne ridicăm nivelul de suveranitate, inclusiv în domeniul economic”
. 
Optimism moderat privind rezultatul acordului de pace

Acordul de încetare a focului încheiat la Minsk oferă o "licărire de speranţă" că ostilităţile vor înceta în Ucraina. Dar, a fost întâmpinat cu optimism rezervat.  Cancelarul german a declarat că “preşedintele rus, Vladimir Putin, a fost nevoit să exercite presiuni asupra separatiştilor ucraineni pentru a accepta acordul de încetare a focului” încheiat în urma negocierilor de la Minsk. Angela Merkel a precizat că mai sunt multe de făcut pentru a obţine pacea în Ucraina, dar acum există "o rază de speranţă"
 pentru progrese.

Toate părţile au conlucrat pentru a se înregistra progrese, negocierile au fost "foarte dificile", a declarat ministrul german de Externe, Frank-Walter Steinmeier. Şeful diplomaţiei germane a precuzat că se aştepta la mai mult de la negocieri. "Pentru unele persoane, rezultatul poate părea insuficient (…) voiam să ajungem la un rezultat mai bun". "Totuşi, aceasta este ceea ce preşedinţii Rusiei şi Ucrainei au convenit"
.

"Acordul de la Minsk nu garantează un succes durabil în Ucraina", a afirmat preşedintele francez François Hollande. Europenii trebuie să fie "vigilenţi, să exercite presiuni şi să continue mişcarea începută"
.
Secretarul general al Consiliului Europei, Thorbjorn Jagland, a salutat acordul de la Minsk, afirmând că acesta "oferă o bază pentru o încetare a focului efectivă" dar s-a declarat convins că mai sunt multe lucruri de făcut. "Sper ca acordul să paveze calea pentru o soluţie politică printr-un proces de reformă constituţională care va permite o descentralizare necesară prin respectarea deplină a integrităţii teritoriale şi a suveranităţii Ucrainei, şi pe baza unor standarde europene"
.

Preşedintele Parlamentului European, Martin Schulz, a salutat acordul. A subliniat, însă, că "toate părţile trebuie să se supună acum acordului şi să transforme vorbele în fapte"
.

Preşedintele Consiliului European, Donald Tusk, a calificat acordul drept unul încurajator, dar a precizat că doar speranţa nu este suficientă. "Speranţa este bună, chiar esenţială, dar nu suficientă. Testul real este respectarea armistiţiului pe teren"
.

Secretarul general al Organizaţiei pentru Securitate şi Cooperare în Europa, Lamberto Zannier, a declarat că rezultatul întâlnirii de la Minsk este "important şi necesar", adăugând că acesta ar trebui să contribuie la "stabilizare şi pace în Ucraina"
. Vorbind din oraşul ucrainean Dnepropetrovsk, el a declarat că rezultatul summit-ului ar putea avea impact asupra actualului mandat al misiunii de monitorizare a OSCE în această ţară.

Premierul finlandez, Alexander Stubb, a salutat cu precauţie acordul. "Armistiţiul este o veste grozavă; totuşi ar trebui să vedem cum va fi implementat. Nu mai trebuie ucişi oameni; armamentul greu trebuie retras"
. El şi-a exprimat speranţa că, dacă Angela Merkel şi François Hollande sunt mulţumiţi cu rezultatul negocierilor de la Minsk, nu vor fi discutate noi sancţiuni împotriva Moscovei.

Premierul britanic David Cameron a menţinut o linie mai fermă. A afirmat că "Putin trebuie să ştie că sancţiunile vor rămâne în vigoare dacă nu vor fi înregistrate progrese concrete pe teren"
.

Preşedintele lituanian, Dalia Grybauskaite, a insistat asupra sancţiunilor aplicate Rusiei. “Problema schimbării actualelor sancţiuni împotriva Rusiei nu va fi discutată până în luna martie”
.
Premierul italian Matteo Renzi a salutat acordul de la Minsk. Şeful guvernului de la Roma l-a calificat drept un "mare pas înainte" şi “un rezultat important”
. 
Ministrul danez de Externe, Martin Lidegaard, şi-a exprimat speranţa că această "veste bună" se va putea materializa şi că părţile implicate în conflict vor respecta armistiţiul. "Prefer să fiu optimist"
.

Preşedintele Aleksandr Lukaşenko, gazda negocierilor, s-a declarat mulţumit că Belarus şi-a îndeplinit rolul. "Sunt foarte mulţumit că Belarus şi-a îndeplinit rolul. Dar figurile centrale ale acestor negocieri au fost, bineînţeles, şefii de stat. Au făcut o treabă bună. Au supravieţuit acestui maraton". El a rugat jurnaliştii să “nu dramatizeze” faptul că negocierile au durat mai mult timp. "Durează luni sau chiar ani pentru a rezolva probleme de război şi pace. Aici, şefii de stat au reuşit să ajungă la un acord de încetare a focului în 15 ore"
. Aleksandr Lulaşenko a subliniat că important este ca acordurile să fie implementate pe teren.
Ban Ki-moon, secretarul general al ONU, a salutat acordul de la Minsk,  apreciind “perseverenţa” negociatorilor şi exprimându-şi “speranţa că angajamentele vor fi respectate”. El le-a cerut părţilor implicate “să asigure instaurarea unei încetări a focului reale şi durabile, deschizând calea unei reglementări politice mai largi”. ONU este “gata să ajute în toate modurile considerate utile”
 a asigurat Ban Ki-moon. 
O opinie tranşant negativă a exprimat vicepreședintele Parlamentului European, Ryszard Czarnecki, care a apreciat că Angela Merkel şi François Hollande au sacrificat Ucraina în favoarea intereselor economice ale Germaniei şi, respective, Franţei. “Fără ca Uniunea Europeană să participe la negocieri, Merkel şi Hollande au sacrificat Ucraina, apărând interesele economice ale statelor lor” a afirmat Ryszard Czarnecki, adăugând că “pacea negociată la Minsk îi convine mai mult Moscovei decât Kievului”. “Aceasta nu este o victorie a Ucrainei. Cred că astăzi e bucurie la Moscova şi nu la Kiev” a precizat vicepreședintele Parlamentului European. Potrivit opiniei sale, oficialii de rang înalt de la Kiev “încearcă să păstreze o mină bună într-un joc prost”, iar unele țări europene “îşi doresc pacea cu orice preţ”
 și au reușit să realizeze acest lucru, a menţionat, fără a nominaliza, concret, o ţară. 
Kievul impune restricţii la graniţă pentru ruşi - reacţia Moscovei
Începând cu luna martie, „accesul cetăţenilor ruşi pe teritoriul Ucrainei se va face doar pe baza paşapoartelor de serviciu sau diplomatice”
 a anunțat guvernul ucrainean. În plus, Kievul le interzice „copiilor ruşi care nu au împlinit 14 ani să călătorească pe teritoriul Ucrainei pe baza certificatelor de naştere”. De asemenea, „perioada de şedere a cetăţenilor ruşi în Ucraina va fi monitorizată de serviciile de migraţie şi de frontieră”
, după cum cere ordinul premierului Arseni Iațeniuk. În baza unui acord bilateral privind circulația fără vize semnat în 1997, trecerea frontierei se făcea în baza cărții de identitate.

Moscova a precizat că nu va lua măsuri similare, invocând “motive umanitare”. Dar, a transmis că Ucraina va trebui să plătească mai devreme împrumutul de trei miliarde de dolari luat de la Rusia. Moscova are nevoie de acești bani mai repede decât termenul impus inițial - sfârșitul anului 2015 - pentru a contracara criza economică din ţară. „Situaţia ar putea împinge Ucraina în incapacitate de plată”
.
Nou împrumut FMI pentru Ucraina cu costuri greu suportabile
Fondul Monetar Internațional a decis să acorde Ucrainei un împrumut, chiar dacă economia ţării este într-o situaţie foarte precară. Împrumutul de 17,5 miliarde de dolari va fi acordat cu prețul unor reforme dureroase pentru ucraineni, în condițiile în care economia statului vecin a fost deja distrusă pe jumătate de conflict. Împrumutul a fost convenit în urma faptului că “Ucraina a dovedit curaj şi hotărâre cum Fondul nu a mai văzut până acum” în privința reglementării prețului la energie, dar și măsurile anticorupție și contra spălării de bani. “În mod cert, autorităţile ucrainene demonstrează o hotărâre şi un curaj de a face reforme cum nu am văzut niciodată până acum. Ca un exemplu în acest sens, guvernul de la Kiev nu doar că a atins deficitul pe care l-a stabilit (...), dar a şi depăşit acest obiectiv”
. 
Directorul FMI, Christine Lagarde, a avertizat că acordarea unui credit pentru Ucraina comportă riscuri mari, însă ţara are nevoie urgentă de acești bani. El va necesita o serie de reforme îndrăznețe, a afirmat directorul FMI, în timp ce premierul ucrainean a precizat că toate condițiile care vor fi impuse de FMI vor fi extrem de dure pentru ucraineni. Urmează scumpiri la prețul gazelor și energiei electrice, restructurări de bănci, reforme și privatizări, modificări legale în lupta anticorupție. Concomitent cu noul împrumut, a fost extins și un credit de 4,6 miliarde de dolari din precedentul pachet de asistență financiară. În luna ianuarie, Uniunea Europeană a convenit să aloce un credit de 2 miliarde de dolari Ucrianei, iar Statele Unite au promis garanții de împrumut în valoare de alte două miliarde de dolari - amândouă condiţionate de continuarea programului givernamental de reforme. Astfel, suma totală alocată Ucrainei va fi de 22 miliarde dolari. Christine Lagarde a menţionat că va încerca să negocieze cu deținătorii datoriei suverane a Ucrainei legat de costul uriaș la care se împrumută Kievul pe piețele internaționale.  
Economia Ucrainei se află într-o situaţie limită. Dincolo de sumele foarte mari cheltuite pentru continuarea operațiunilor militare, există un milion de oameni la limita subzistenţei după ce au fost strămutați din est. Valoarea monedei naționale, grivna, s-a prăbușit, iar inflația este în continuă creștere. Schimburile comerciale cu Rusia, care era principalul partener comercial al Ucrainei, s-au redus drastic, paralizând ramuri industriale. Din cauza conflictului, investițiile străine au încetat să apară.  

Una dintre cele mai dure reforme făcute de guvernul de la Kiev la insistența FMI a fost creșterea cu 50% a prețului plătit de consumatorii casnici pentru gazele naturale - o măsură extrem de dureroasă și de nepopulară. Intenția a fost diminuarea progresivă a subvențiilor acordate de guvern pe scară largă. „Măsura s-a dovedit inutilă întrucât, după creşterea tarifului, valoarea grivnei s-a prăbuşit cu aproximativ acelaşi nivel şi, astfel, au fost anulate orice eventuale venituri suplimentare pentru compania de stat Naftogaz, care îşi plăteşte furnizorii, inclusiv Rusia, în dolari”
.
Putin: „nimeni nu poate exercita presiuni asupra Rusiei”;

Obama: nu vrem să echipăm Ucraina pentru operaţiuni ofensive

Alianţa Nord-Atlantică a anunţat în luna ianuarie 2015 construirea a două cartiere generale regionale, în România şi Polonia, şi înfiinţarea unor centre de comandă ale Forţei de reacţie rapidă în România, Polonia, Bulgaria, Lituania, Letonia şi Estonia. Forţa de reacţie rapidă va avea 5.000 de militari şi o capacitate de intervenţie în cel mult 48 de ore. Replica emisarului Moscovei la Alianţa Nord-Atlantică, Aleksandr Gruşko, a fost promptă. Potrivit oficialului rus, decizia NATO de a înfiinţa centre de comandă suplimentare în şase ţări diferite va conduce inevitabil la schimbări "adecvate" în planurile militare ale Rusiei. "Deschiderea unor centre militare suplimentare la graniţele noastre nu este altceva decât o încercare de a exercita presiune asupra Rusiei". "Schimbările serioase din cadrul situaţiei politico-militare"
 de-a lungul frontierei ruseşti vor conduce "în mod natural" la schimbări în planurile militare ale Rusiei, menite să garanteze securitatea ţării. Aleksandr Gruşko a adăugat că înfiinţarea unui centru de antrenament comun în Georgia, anunţată de secretarul general al NATO Jens Stoltenberg, va contribui, de asemenea, la intensificarea tensiunilor geopolitice şi la deteriorirea securităţii regionale. "Centrul de antrenament din Georgia reprezintă un pas pe care nu îl putem vedea decât ca pe o provocare. Nu era necesar ca NATO să creeze un astfel de centru"
 a declarat emisarul rus, subliniind că ţările din regiunea Mării Negre sunt capabile să-şi garanteze singure securitatea. 

Vladimir Putin a subliniat forţa Rusiei, într-un mesaj fără echivoc. "Nimeni nu trebuie să aibă iluzia că poate obţine superioritate militară comparativ cu Rusia". "Nimeni nu poate exercita presiuni asupra Rusiei. Vom avea mereu reacţii adecvate la astfel de aventuri"
 a afirmat liderul de la Kremlin.  
"Dacă Rusia îşi continuă acţiunea agresivă în Ucraina, inclusiv prin trimiterea de trupe, armament şi finanţarea separatiştilor, costurile pentru Rusia vor creşte" l-a avertizat preşedintele american, Barack Obama pe omologul său rus, Vladimir Putin, într-o convorbire telefonică.. Preşedintele american a subliniat "importanţa de a profita de oportunitatea reprezentată de negocierile dintre Rusia, Franţa, Germania şi Ucraina, în vederea ajungerii la o soluţionare pe cale paşnică" a violenţelor din estul Ucrainei. "Dacă Rusia îşi continuă acţiunea agresivă în Ucraina, inclusiv prin trimiterea de trupe, armament şi finanţarea separatiştilor, costurile pentru Rusia vor creşte"
 a avertizat Barack Obama.
Potrivit ambasadorului SUA la Kiev, Geoffrey Pyatt, separatiștii proruși din estul Ucrainei dispun de un arsenal impresionant, superior celui deţinut de unele state membre ale Alianţei Nord-Atlantice. „Separatiştii dispun în prezent de forţe extinse dotate cu mai multe tancuri, vehicule blindate şi sisteme de rachete şi de artilerie grea decât unele state europene şi membre ale  Alianţei Nord-Atlantice”
.

În replică, ambasadorul rus la NATO Aleksandr Gruşko, a afirmat că Alianţa Nord-Atlantică, puternic influenţată de Statele Unite, încearcă să despartă Uniunea Europeană de Rusia. "După părerea mea, membrii Alianţei nu au o poziţie unanimă” cu privire la acuzaţiile privind implicarea Moscovei în criza din Ucraina, „iar noi constatăm absenţa unei asemenea unităţi şi în cadrul Uniunii Europene" a subliniat Aleksandr Gruşko. "Este evident că Alianţa e supusă unei influenţe puternice din partea Statelor Unite şi a ţărilor care doresc să facă din NATO un instrument care să le permită să despartă Rusia de Europa" a acuzat diplomatul rus. În opinia sa, procesul politic aflat în curs în cadrul NATO dovedeşte tentativa de a despărţi Moscova de Bruxelles, prin crearea unui tip de "cordon sanitar"
 între cele două capitale.
"SUA şi Europa n-au fost inactive. Am făcut un efort enorm, am cheltuit bani, capital politic şi diplomatic, în tentativa de a rezolva problema fără recurgerea la forţă" a afirmat liderul de la Casa Albă. "Ţelul nostru n-a fost şi nu este de a echipa armata ucraineană pentru operaţiuni ofensive. Vrem doar să le oferim posibilitatea de a se apăra, de a descuraja politica agresivă a Moscovei, care continuă să încalce suveranitatea teritorială a Ucrainei", a precizat Barack Obama. "Nu-i dorim Rusiei eşecul. N-o vrem izolată, îngrădită, slăbită. Preferăm o Rusie puternică, prosperă, încrezătoare, o Rusie care să ne fie partener în aplanarea conflictelor internaţionale"
 a punctat preşedintele american. 
Efect paradoxal al prăbuşirii rublei asupra vânzărilor Gazprom

Veniturile în dolari ale Gazprom în Europa ar putea scădea în acest an la cel mai redus nivel dn ultimul deceniu, potrivit estimărilor guvernamentale, dar calculate în ruble vânzările ar putea atinge un nivel record, ca efect al devalorizării monedei, potrivit Bloomberg. Diferenţa arată cum prăbuşirea rublei cu 46% în raport cu dolarul, în ultimele 12 luni, ajută companiile exportatoare din Rusia să compenseze preţurile scăzute ale petrolului.

Veniturile obţinute din vânzările de gaze pe piaţa europeană sunt calculate în dolari şi euro, în timp ce majoritatea costurilor companiei, inclusiv salariile, sunt în ruble. Preţul mediu al livrărilor ruseşti de gaze în afara spaţiului sovietic este estimat pentru anul 2015 la 222 de dolari pentru 1.000 metri cubi, a declarat Alexei Vedev, secretar de stat în Ministerul rus al Economiei. Acest preţ este cu 35% sub nivelul anului precedent şi cel mai redus după 2005, dar calculat în ruble preţul ar putea fi un record, de peste 13.650 de ruble, luând în considerare estimările de curs valutar ale ministerului. "Nu doar Gazprom, dar şi exportatorii de petrol din Rusia ar putea înregistra în acest an venituri record în ruble, în condiţiile în care moneda rusă devine hârtie de împachetat"
 a declarat Ildar Davletşin, analist al Renaissance Capital. A adăugat că exportatorii ar putea beneficia în acest an de pe urma devalorizării rublei, dar inflaţia ar putea să limiteze câştigurile întrucât contractorii vor fi nevoiţi să majoreze tarifele. Veniturile totale ale Gazprom ar putea atinge în 2015 un nivel record de 5.500 miliarde de ruble, cu 5% peste nivelul anului 2014, a estimat Ildar Davletşin. 
În cazul Rosneft, cea mai mare companie petrolieră din Rusia, veniturile calculate în ruble ar putea creşte cu 9%, la 6.060 miliarde de ruble în 2015, a anticipat Alexandr Kornilov, analist la Alfa Bank în Moscova. Aceste estimări arată că prăbuşirea rublei a compensat declinul preţurilor petrolului. Calculată în ruble, cotaţia petrolului nu a scăzut aproape deloc. Pentru Gazprom, preţurile din majoritatea contractelor de export al gazelor sunt stabilite în funcţie de preţurile petrolului, cu un decalaj de şase-nouă luni.

Estimările Ministerului Economiei sunt realizate la un preţ mediu al petrolului de 50 de dolari pe baril, după ce preţurile ţiţeiului au coborât cu aproape 50%. Autorităţile ruse anticipează pentru 2015 un curs mediu al rublei de 61,5 unităţi pentru un dolar, faţă de 38 de unităţi pentru un dolar în 2014. Gazprom obţine aproximativ 30% din veniturile totale din vânzări de gaze în afara fostei URSS, majoritatea în Uniunea Europeană şi Turcia.
Marea Britanie livrează blindate uşoare Ucrainei, dar afimă că nu livrează armament
Un lot de 20 de vehicule blindate britanice de tip Saxon a fost livrat Ucrainei, iar restul de 55 de vehicule urmează să sosească în ţară în curând, a anunţat secretarul Consiliului Naţional ucrainean pentru Securitate şi Apărare Oleksandr Turcinov. "Aceste vehicule au fost obţinute fără armament. Ele vor fi echipate cu armament fabricat în Ucraina şi vor asigura o acoperire eficientă împotriva focului Gărzii Naţionale sau altor unităţi cărora le vor fi livrate". După testare, vehiculele blindate vor "intra imediat în serviciul militarilor"
 ucraineni, a subliniat  Oleksandr Turcinov. 
Primul adjunct al directorului companiei de stat Ukroboronprom, Serghii Pinkas, a anunţat, la începutul lunii decembrie 2014, că Ministerul ucrainean al Apărării a achiziţionat 75 de vehicule blindate uşoare de la compania britanică Saxon, în valoare de 3,8 milioane de dolari. El preciza că vehiculele britanice Saxon reprezintă o alternativă "accesibilă ca preţ" la tehnologia depăşită aflată în prezent în serviciul armatei ucrainene, adăugând că “urmează să fie modernizate pentru a oferi protecţia de care au nevoie militarii ucraineni în timpul misiunilor în zona de luptă”
 din estul ţării. Vehiculele blindate de tip Saxon au fost dezvoltate la începutul anilor 1970 ca "taxiuri de luptă" ieftine dar eficiente pentru forţe de securitate aflate în misiuni. Ele sunt utilizate în prezent în mai multe ţări, inclusiv în Oman, Bahrain, Malaysia şi Nigeria.
Emisarul Moscovei la Alianţa Nord-Atlantică, Aleksandr Gruşko, a declarat că “din perspectiva situaţiei pe teren” este irelevant dacă tehnica militară este furnizată “de NATO sau separat de statele membre NATO". Aceste livrări “sunt inacceptabile” indiferent de care dintre cele două cazuri este vorba şi “agravează în mod semnificativ situaţia” în Ucraina, putând avea “cele mai periculoase şi impredictibile consecinţe"
 a precizat oficialul rus. 

În replică, parcă, liderul conservatorilor din Camera Comunelor, William Hague, care a ocupat până în vara anului 2014 postul de ministru de Externe, a exclus trimiterea de arme în Ucraina, de către Marea Britanie, operând - subtextual, dar transparent - disocierea între echipamente militare şi armament. "Regatul Unit nu are în vedere să trimită arme în Ucraina" a declarat William Hague, cu sublinierea că un astfel de comportament este în conformitate cu abordarea britanică din ultimii ani, în cazuri similare. "Trebuie să reflectăm foarte, foarte atent" înainte de a trimite arme într-o zonă de conflict. "Noi trimitem ajutoare, trimitem echipamente, cum ar fi vehicule blindate uşoare"
. Ministrul de Externe în exerciţiu, Philip Hammond, a declarat, la rândul său, că Regatul Unit nu vizează trimiterea de arme, dar că "îşi rezervă dreptul" de a-și reconsidera poziția. 
Camera Lorzilor: „Europa a intrat ca o sombambulă în criza ucraineană”


Marea Britanie şi Uniunea Europeană au fost acuzate de "interpretare eronată catastrofală" a semnalelor date de Kremlin înainte de criza din Ucraina, de către o comisie a Camerei Lorzilor, care a apreciat că Europa a intrat ca o "somnambulă". Uniunea Europeană nu a realizat ostilitatea adâncă a ruşilor faţă de planurile sale în sensul apropierii de Ucraina, se precizează în raportul Comisiei. Premierul britanic, David Cameron, a încercat sa minimizeze impactul acuzaţiilor, afirmând că vina pentru ceea ce se întâmplă în Ucraina "revine, absolut egal, preşedintelui rus, Vladimir Putin, şi Rusiei". Şeful executivului de la Londra a respins, de asemenea, acuzaţiile potrivit cărora Marea Britanie a intrat ca o "somnambulă" în criza din Ucraina. "Ceea ce este necesar să facem acum este să transmitem cel mai puternic mesaj posibil lui Putin şi Rusiei, în sensul că este inacceptabil ceea ce s-a întâmplat". "Aceste armistiţii trebuie să dureze, iar dacă nu, vor exista şi mai multe consecinţe, şi mai multe sancţiuni, şi mai multe măsuri"
.  
Comisia a criticat Marea Britanie pentru a nu fi fost "suficient de activă sau vizibilă" în abordarea situaţiei din Ucraina. Membrii Camerei Lorzilor au condamnat, totodată, reducerile de la Foreign Office, care au condus, în opinia lor, la diminuarea numărului de experţi în spaţiul rusesc şi la acordarea unei importanţe reduse analizelor. Tendinţe similare în cadrul ministerelor statelor membre UE le-au lăsat precar echipate în a formula un "răspuns autorizat" faţă de criză, se arată în raport.

Relaţia Uniunii Europene cu Moscova s-a bazat pe "premiza optimistă" că Rusia era pe cale să devină o ţară democratică, se subliniază în document. Rezultatul, apreciază lorzii, a fost un eşec în evaluarea profunzimii ostilităţii ruseşti faţă de deschiderea, în 2013, de către Bruxelles, a negocierilor în vederea încheierii Acordului de Asociere UE-Ucraina. 

Preşedintele Comisiei, lordul Tugendhat a declarat că "lipsa unei capacităţi analitice robuste, atât din partea Marea Britanii cât şi a UE, a condus, practic, la o interpretare eronată catastrofală a semnalelor dinaintea crizei"
. Marea Britanie avea o responsabilitate aparte faţă de Ucraina, cu atât mai mult cu cât e unul dintre cei patru semnatari ai Memorandumului de la Budapesta din 1994, care garantează respectarea integrităţii teritoriale a Ucrainei, se subliniază în raport, care constată că nici Londra nici Bruxelles nu au avut un răspuns strategic pe termen lung faţă de acţiunile Moscovei. Fostul ambasador britanic în Rusia, Sir Andrew Wood, a declarat că este de acord cu evaluările raportului, catalogând situaţia drept un "moment periculos".

Pe de altă parte, Angela Merkel şi Hollande au îndemnat, susţinut, la implementarea acordului de la Minsk şi la respectarea armistiţiul dintre forţele ucrainene şi rebelii proruşi. "Am continuat să discut, cu cancelarul german, după înţelegerile din septembrie 2014 de la Minsk, şi suntem mai convinşi ca niciodată că ele trebuie să fie aplicate - toate înţelegerile, nimic altceva decât înţelegerile" a declarat François Hollande. Angela Merkel a afirmat că UE "poate ridica problema sancţiunilor"
 dacă este nevoie. 

“Dezechilibru între liderul de la Kremlin şi liderii europeni”

Acordul privind criza ucraineană negociat la Minsk “are şanse mici să-i limiteze ambiţia lui Vladimir Putin de a crea un stat marionetă în estul Ucrainei. Dimpotrivă, face posibil acest proiect” potrivit The Washington Post. Rezultatul negocierilor de la Minsk reflectă “dezechilibrul între liderul de la Kremlin care îşi foloseşte forţa militară şi liderii europeni care nu doar că nu sunt dispuşi să răspundă, dar încearcă să împiedice Ucraina să obţină mijloacele de care are nevoie pentru a se apăra”
. 

În schimbul promisiunii detensionării situaţiei, liderii europeni “l-au determinat pe Poroşenko să accepte condiţii care îi oferă lui Putin drept de veto asupra oricărui acord politic final în estul Ucrainei şi permisiunea de a continua să încalce suveranitatea ţării între timp”. În plus, controlul frontierei între Rusia şi Ucraina nu va fi preluat de Kiev înainte de sfârşitul anului şi doar “după o "reformă constituţională" acceptabilă pentru Moscova şi separatiştii din regiunile ucrainene proruse”
. 
Acordul prevede, de asemenea, “retragerea "'formaţiunilor armate străine" din Ucraina, dar nu are un termen-limită, în timp ce Putin susţine că NATO are "legiuni" în ţară, nu Rusia”. Pe cale de consecinţă, “nu este de mirare că Poroşenko a afirmat, după negocieri, că "principalul obiectiv atins" este promisiunea unui armistiţiu, alături de retragerea armamentului greu de ambele părţi” a precizat The Washington Post. Dar, perspectiva “este întunecată de cererea lui Putin ca miile de soldaţi ucraineni care apără Debalţeve să "depună armele"”, ceea ce “ar transfera de facto controlul asupra oraşului către statul separatist pe care îl construieşte Rusia”
. Dincolo de toate acestea, “acceptând iniţiativa diplomatică a europenilor”, Vladimir Putin “i-a oferit preşedintelui american motive să respingă cererile celor din administraţia sa care susţin livrarea de armament Ucrainei”.

FORUMUL ECONOMIC DE LA DAVOS: 

„NOUL CONTEXT GLOBAL”
La Davos, în Elveţia, s-a desfăşurat, la finele lunii ianuarie, a 45-a ediţie a Forumului Economic Mondial, sub genericul Noul Context Global. Klaus Wendler, fondator al Forumului Economic de la Davos, a precizat că alegerea temei generice nu a fost întâmplătoare "Trebuie să recunoaştem că lumea s-a schimbat în mod fundamental, de aceea tema reuniunii noastre este noul context"
. Klaus Schwab a apreciat că Forumul trebuie să acţioneze ca o platformă de cooperare între mediul public şi cel privat. "Numeroasele crize cu care ne confruntăm, conflictele şi problemele economice fac din ideea de cooperare o chestiune vitală, de o importanţă fără precedent în istorie".
 
Prabuşirea preţului petrolului, creşterea economică asimetrică, deflaţia şi, nu în ultimul rând, riscul terorist, s-au înscris printre provocările şi problemele abordate. Rezolvarea acestor probleme necesită abordari noi. "Problema, atunci când înveţi ceva nou (…) este că riscul unei catastrofe e la o distanţă foarte mică"
. Liderii au încercat să găsească soluţii durabile. 

Globalizarea radicalismului, conflictul pentru dominaţie geopolitică şi comercială dintre SUA, Europa şi Rusia, criza din Ucraina, prăbuşirea preţurilor petrolului şi reziduurile toxice lăsate de criza financiară mondială pe pieţe şi mai ales în economia americană au fost elemente legat de care elita miliardarilor lumii prezenţi la Forumul Eco­nomic Mondial de la Davos au opinat că pun în pericol stabilitatea globală. Cele mai puternice sindicate n-au pierdut şansa oferită de Davos pentru a avertiza că distribuţia inegală a veniturilor riscă să creeze turbulenţe grave sociale şi pentru a le cere miliardarilor să împartă cu angajaţii fructele creşterii afacerilor şi economiilor.
Reuniunea a grupat un număr record de participanţi, celor 1.500 de membri marcanţi ai comunităţii internaţionale de afaceri, din peste 100 de ţări adăugându-li-se peste 40 de şefi de state şi guverne şi 300 de membri ai diferitelor guverne. Mediul academic a fost reprezentat, printre alţii, de 14 laureaţi ai premiului Nobel, fiind invitaţi şi 800 de participanţi din sectorul public şi societatea civilă. Sectorul particular a fost prezent prin participanţi din peste 20 domenii - majoritatea din media, IT, sistemul bancar, pieţele de capital, servicii. Întrucât evenimentul a avut loc la scurt timp după atentatele din Franta, Davos s-a transformat intr-o adevarata fortăreaţă pentru a-i proteja. Nu mai putin de 3.000 de militari au fost mobilizati in jurul staţiunii, iar numarul  poliţiştilor care au asigurat paza a fost secret. 


Dintre participanţii la Davos, 27% au provenit din Statele Unite, câte 10% din Elveţia şi Marea Britanie, în timp ce delegaţia rusă şi cea chineză au reprezentat câte 2% din total. La reuniunea de la Davos au fost prezenţi, printre liderii de marcă, cancelarul german Angela Merkel, secretarul de stat american John Kerry şi premierul chinez Li Keqiang. Marii absenţi ai evenimentului au fost preşedintele rus Vladimir Putin şi şeful Băncii Centrale Europene, Mario Draghi. Pe de altă parte, Petro Poroşenko a decis să-şi scurteze şederea la Davos, întoarcându-se rapid în Ucraina din cauza ”agravării” situaţiei în estul ţării. 

Economiile, dominate de teamă şi nervozitate

În 2015 lumea nu duce lipsă de răni ce trebuie bandajate la reuniunea de la Davos, a comentat USA Today. „Lumea pare a fi în pragul unei căderi nervoase. Extremiştii islamişti nu dau semne să încetinească ritmul actelor de barbarism. Între timp, s-au manifestat preocupări legate de rezultatul alegerilor din Grecia, liberalizarea francului elveţian a luat prin surprindere o lume întreagă, iar scăderea preţurilor materiilor prime a agitat pieţele emergente”
. Alte temeri sunt provocate de stagnarea creşterii economice în China, atacurile cibernetice tot mai periculoase, epidemia de Ebola din vestul Africii care a făcut peste 8.400 de victime şi criza din Ucraina. O temă permanentă este cea a schimbărilor climatice, după ce 2014 a fost cel mai cald an înregistrat vreodată în statisticile oficiale.
Teama şi nervozitatea au preluat controlul economiei americane, ceea ce face ca investiţiile să fie mai mici în timp ce senzaţia de inegalitate creşte, au afirmat Robert Shiller - laureat al premiului Nobel pentru economie - şi profesorul Ken Rogoff, participanţi la Forumul Economic Mondial. „Este uimitor cât de lipsite de viaţă sunt investiţiile în acest punct al istoriei, iar acesta este un semn că o parte din spiritul de sălbăticiune se pierde” a afirmat Robert Shiller. „Există cu siguranţă nervozitate deoarece nu vorbim doar de investiţii scăzute, ci şi de randamente aflate la minime record”
.
„Spiritul de sălbăticiune” este un termen folosit de John Maynard Keynes pentru a descrie încrederea necesară pentru a investi sau cheltui. Kenneth Rogoff - profesor de ştiinţe economice la Universitatea Harvard şi fost economist de top al FMI şi Fed - a explicat că yield-urile obligaţiunilor suverane emise de multe state se află, în prezent, la minime record, ceea ce reprezintă un semn că teama s-a instalat pe pieţele activelor. Investiţiile publice americane au încetinit în ultimii ani, iar o piaţă „bull” timp de 20 de ani a veniturilor fixe a promis energie suplimentară prin lichiditatea injectată în economie de Fed după marea criză financiară, până anul trecut. Robert Shiller a menţionat că este îngrijorat de faptul că bulele de pe pieţele acţiunilor şi obligaţiunilor s-ar putea sparge, întrucât „preţurile activelor sunt foarte mari”. Kenneth Rogoff a adăugat că yield-urile mici sunt, de asemenea, un semn că investitorii îşi pierd încrederea că băncile centrale pot ţine inflaţia sub control.

Relaţiile Rusia-Europa-SUA, principala provocare geopolitică; Statul Islamic, marea ameninţare pentru stabilitatea globală

Mai mulţi dintre participanţii la forum, printre care mogulul irlandez al telecomunicaţiilor Denis O’Brien şi marele producător italian de încălţăminte, Mario Polegato, au afirmat că, până spre sfârşitul anului Fed nu va începe să majoreze dobânzile, ţinute la minime record pentru a stimula creditarea şi a impulsiona cea mai mare economie a lumii. „Totul este prea fragil acum. Fed nu va majora dobânzile mai devreme de sfârşitul anului 2015 sau începutul anului 2016” a apreciat Denis O’Brien, preşedintele Digicel Group. Miliardarul crede că relaţiile comerciale dintre Rusia, Europa şi SUA reprezintă cea mai mare provocare geopolitică din prezent pentru economia mondială. „SUA şi Europa au abordat greşit problema Rusiei. Marea problemă este dacă SUA, UE şi FMI pot ajuta Ucraina să prevină default-ul. Dacă Europa nu stă fermă în criza ucraineană, ţara se va prăbuşi”
. Denis O’Brien a estimat că preţul petrolului va ajunge la 60 de dolari pe baril la sfârşitul anului.

Miliardarul indian Adi Godrej, industriaş şi conducătorul unui imperiu al bunurilor de consum, a apreciat că preţul petrolului va ajunge la aproximativ 45 de dolari barilul la începutul anului 2016 şi că gruparea islamistă radicală Statul Islamic reprezintă cea mai mare ameninţare pentru stabilitatea globală. Anul trecut el a prezis că dobânzile vor începe să „crească oarecum în lumea dezvoltată”
. Anul acesta a prezis că Fed va începe să majoreze dobânzile la mijlocul anului, în două sau trei etape.

Miliardarul, politicianul şi omul de afaceri indian Rahul Bajaj a afirmat că terorismul şi distribuirea inegală a veniturilor sunt cele mai mari ameninţări cu care se confruntă omenirea. La Davos au fost prezenţi 15 miliardari din India, delegaţie întrecută ca mărime doar de cea a SUA, constituită din 25 de miliardari, printre care investitorul George Soros, preşedintele Google Eric Schmidt şi directorul operaţional al Facebook Sheryl Sandberg, care a devenit miliardar în timpul ediţiei de anul trecut a forumului.
Opinii neconvenţionale: miliardarii ar investi în picturi
Denis O’Brien, conducătorul imperiului telecom irlandez Digicel Group a afirmat că dacă ar avea 100 de milioane de dolari pentru a investi, ar alege să dirijeze 60 de milioane de dolari în Yandex - operatorul celui mai mare motor de căutare din Rusia - şi 40 de milioane de dolari în operatorul de telefonie mobilă VimpelCom, o companie olandeză cu afaceri de anvergură internaţională.

Miliardarul indian Adi Godrej ar investi 100 de milioane de dolari mai degrabă în picturi de Picasso decât în acţiuni, dolari sau aur. Opinia a fost împărtăşită, doar ca principiu, şi de Alan Trefler, fondatorul Pegasystems, devenit miliardar în 2013 după ce valoarea companiei sale de furnizare de software a crescut. Potrivit opiniei sale, dolarul şi acţiunile sunt scumpe, iar aurul este pentru pesimişti. „Eu aş investi în următorul Picasso. V-aş putea spune cine este acesta, dar dacă aş face-o mi-aş periclita investiţia”
.

“O nouă Magna Carta pentru problema inegalităţii veniturilor”
La aniversarea a 800 de ani de la apariţia în Anglia a Magna Carta, considerată prima constituţie europeană, reprezentanţii uniunilor sindicale au cerut la Davos o nouă Magna Carta, care să rezolve problema distribuirii inegale a veniturilor şi pe cea a şomajului. Ei au îndemnat „urgent” companiile să prevină turbulenţele sociale prin împărţirea fructelor creşterii cu angajaţii, a precizat The Guardian. De asemenea, şefi ai unor instituţii financiare puternice - precum Mark Carney, guvernatorul Băncii Angliei, şi Christine Lagarde, directorul general al FMI - au avertizat că distribuirea inegală a veniturilor va eroda creşterea economică dacă este lăsată să se acutizeze.

„Politicienii şi liderii din lumea afacerilor prezenţi la Davos stau pe un vulcan de nemulţumiri întemeiate alimentat de şomaj, inegalitate şi austeritate. Avem responsabilitatea colectivă de a schimba lucrurile”
 a afirmat Philip Jennings, secretarul general al UNI Global Union, o federaţie internaţională de sindicate. El a avertizat că îndemnul “Staţi calmi şi continuaţi” nu este atitudinea potrivită în vremuri marcate de urgenţă şi anxietate. Philip Jennings a precizat că sindicatele au soluţia problemei: un viitor construit pe salarii care să permită acoperirea nevoilor de bază, job-uri decente şi negocieri colective în care salariatul are un loc la masă.

Frances O’Grady, secretar general al TUC, o federaţie de uniuni sindicale din Marea Britanie, a avertizat că lumea e transformată de „lăcomia fără limite” a celor mai bogaţi 1%. „Anul acesta la Davos celebrăm a 800-a aniversare a Magna Carta, un punct de cotitură al democraţiei moderne. Nu trebuie să uităm că democraţia a fost câştigată cu greu şi nu trebuie să o lăsăm să ne scape continuând pe calea inegalităţii spre beneficiul câtorva multimiliardari. Avem nevoie de o nouă Magna Carta, (…), o Magna Carta a egalităţii, a locurilor de muncă şi a creşterii sustenabile. Noi, oamenii, am vorbit, iar Davos trebuie să asculte”
 a spus Philip Jennings. 

Decizia BN a Elveţiei, care a bulversat piaţa valutară, discutată

După ce a produs un cutremur pe pieţele valutare şi a stârnit mânia investitorilor internaţionali prin decizia de a renunţa la pragul minim al cursului de schimb valutar franc elveţian/euro, preşedintele Băncii Naţionale a Elveţiei, Thomas Jordan a primit, la Davos, sprijin din partea unora dintre bancheri. Şocul produs de explozia francului pe piaţa valutară a provocat pierderi de sute de milioane de dolari băncilor europene şi a pulverizat fonduri de investiţii.

„Banca Elveţiei a făcut ceea ce trebuia să facă. Mai bine să sfârşeşti cu un şoc decât să ai şocuri fără sfârşit”
 a afirmat Axel Weber, fost preşedinte al Bundesbank - în prezent, şeful UBS. „Ar fi interesant să auzim motivarea şi argumentele deciziei care a provocat consecinţe serioase. Cred că oficialii elveţieni s-au săturat de situaţia euro şi au decis să manifeste un anumit nivel de autonomie şi independenţă în acţiunile lor” a afirmat Andrey Kostin, CEO al VTB Group.

Fostul guvernator al Băncii Argentinei Mario Blejer a precizat că investitorii nu au reuşit să-şi dea seama de faptul că măsurile neconvenţionale aplicate de Banca centrală au fost un efort temporar, iar încetarea lui ar fi devenit necesară într-o lume a cursurilor de schimb flexibile. Decizia Băncii Elveţiei a şocat pentru că a venit pe neaşteptate. Cu câteva zile înainte, oficialii băncii dăduseră asigurări că vor sprijini pragul de schimb. „Nu anunţi astfel de lucruri. Acest regim nu a fost introdus cu intenţia de a fi ţinut permanent. A fost ceva temporar. Mulţi dintre cei care au criticat decizia au criticat şi fixarea cursului”
. 

Fostul guvernator al Băncii Israelului, Jacob Frenkel, a apreciat că vina pentru apariţia turbulenţelor o poartă investitorii care nu au luat în considerare riscurile, ceva la care trebuie să fie atenţi deoarece băncile centrale încearcă să normalizeze politica monetară după ani de stimulare monetară. „Era clar că era ceva inevitabil. Întrebarea nu era dacă se va întâmpla, ci când se va întâmpla”
 a subliniat Jacob Frenkel - acum, vicepreşedinte al JPMorgan Chase.

Cum răspunde Europa provocării reprezentată de refugiaţi
Paralel cu Forumul Economic Mondial - unde se poate participa exclusiv pe bază de acreditare - la Davos s-a desfăşurat Open Forum Davos 2015, unde accesul este liber. Tema principală a fost situaţia critică a milioane de refugiaţi şi modul în care răspunde Europa acestei provocări - titlul generic fiind Graniţe deschise: un lucru inevitabil sau inutil?. 

Statistica este şocantă: în lume există peste 50 de milioane de refugiaţi. Potrivit afirmaţiilor comisarului Antonio Guterres, este cea mai mare cifră înregistrată după Al Doilea Război Mondial. "Zilnic, doar în 2013, aproximativ 32000 de oameni au trebuit să îşi părăsească locul în care trăiau"
. Dată fiind starea de fapt, cum ar trebui să procedeze Europa: să menţină graniţele deschise şi să preia şi mai mulţi refugiaţi? Răspunsul preşedintei Confederaţiei Helvetice a fost afirmativ - nuanţat de un categoric "dar". Da, în sensul în care graniţele trebuie să rămână "penetrabile". Însă, "e nevoie de garantarea siguranţei graniţelor europene". În plus, "refugiaţii trebuie distribuiţi egal pe continentul european". Până acum, doar şase ţări europene au acceptat preluarea de refugiaţi. Printre acestea se numără Germania, Elveţia, Suedia şi Austria. 

În Germania, potrivit unor comentatori, ar veni mulţi "refugiaţi pe motiv de sărăcie". Ministrul german de Interne, Thomas de Maizière, a precizat că, "sărăcia nu este un motiv pentru acordarea de azil" - iar acest lucru „trebuie înţeles de toată lumea”. În perioada ianuarie-iulie 2014, în Germania au fost depuse peste 94.000 de cereri de azil, nefiind exclus ca, la nivelul întregului an, să fie vorba de peste 200.000. În pofida creşterii numărului solicitărilor, guvernul german consideră că refugiaţii din zone de război precum Siria, trebuie să se bucure de tot sprijinul guvernului de la Berlin.

Comisarul ONU, Antonio Guterres, a afirmat că situaţia este dramatică mai ales în ţările vecine zonelor de conflict. Turcia a preluat aproximativ 2 milioane de refugiaţi din Siria. Numărul acestora este în creştere inclusiv în Iordania şi Liban, autorităţile din aceste ţări simţindu-se ignorate de comunitatea internaţională.

Refugiaţii trăiesc în condiţii dificile, mai ales din punct de vedere al igienei. "Trebuie să ajutăm ţările care sunt direct afectate de acest val mare de refugiaţi" a declarat Simonetta Sommaruga, care a vizitat taberele de refugiaţi din Iordania şi Liban. "Ideea că toţi refugiaţii vor să ajungă în Europa este falsă" a subliniat. Simonetta Sommaruga a intenţionat, astfel, să răspundă scepticismului populaţiei elveţiene privind preluarea de noi refugiaţi. 

GRECIA: SYRIZA, „O VICTORIE ISTORICĂ”

ALEXIS TSIPRAS: "VOI SLUJI GRECIA ŞI POPORUL ELEN"

După cinci ani de austeritate, recesiune, măriri de taxe și creșterea somajului, în Grecia formațiunea politică de extremă-stângă Syriza a dobândit încrederea majoritară la alegerile parlamentare anticipate din 25 ianuarie. "Pierderea generalizata a încrederii în principalele două partide" - Pasok și Noua Democrație, din cauza politicilor de austeritate aplicate în Grecia "a creat un mare vid”
 favorabil partidelor care nu se aflau la guvernare, declara în 2014 profesorul Christophe Vernardakis, de la Universitatea Aristotel din Thesalonik. „Puneţi-vă centurile de siguranţă' a îndemnat, simbolic, publicaţia Proto Thema, referindu-se la succesul Syriza, care aduce la putere un guvern cu o viziune pronunţată împotriva austerităţii. Liderul Syriza, Alexis Tsipras, a subliniat că lupta pe care o duce este „pentru toate popoarele Europei” şi are ca obiectiv „să pună capăt austerităţii”, astfel încât „să se poată evita sfârşitul democraţiei”
. 
Condus de Alexis Tsipras, partidul Syriza a debutat în 2004 ca o coaliție a tuturor partidelor de stânga și extremă stânga. Din 2013, coaliția s-a transformat într-un partid, păstrându-și numele, la care s-a adăugat Frontul Social Unit. În 2012, Syriza a devenit al doilea cel mai mare partid din Parlamentul elen și principalul partid din opoziție, iar doi ani mai târziu, în 2014, a ocupat primul loc la alegerile europarlamentare, devenind în doar câteva luni cel mai popular partid din Grecia. Victoria Syriza ar putea reprezenta un precedent de natură să antreneze Spania şi Irlanda, aducând, astfel, "schimbarea necesară" în Europa a afirmat Alexis Tsipras. “Calea pe care am ales-o cere determinare, convingere şi fermitate în faţa marilor confruntări care ne aşteaptă. Grecia dotată cu un Guvern Syriza îşi va negocia ferm, cu determinare şi împreună cu aliaţii săi din Europa datoria scumpă şi nesustenabilă” a adăugat el. Alexis Tsipras a avut susţinerea lui Pablo Iglesias, liderul partidului antiliberal spaniol Podemos. “Un vânt de schimbare democratică suflă în Grecia. În Grecia, această schimbare se cheamă Syriza, în Spania se cheamă Podemos”
 a afirmat Pablo Iglesias. 

Liderul Syriza, Alexis Tsipras a anunțat că vrea să pună capăt politicii de austeritate impuse țării de creditorii externi în schimbul unui împrumut de 240  miliarde de euro. De asemenea, şi-a precizat intenţia fermă de a negocia o  restructurare a datoriei publice. "Bogaţii, elitele, pieţele financiare, super-bogaţii, cei 10% din top (…) cu siguranţă au motive să se teama. Ei îşi vor pierde privilegiile. Baza noastră de votanţi s-a extins mult, însă rădăcinile noastre radicale au rămas neatinse, datorită crizei. Partidul nostru nu s-a rupt şi nu se va rupe de legăturile sale cu strada şi cu mişcările sociale din care provine"
 a declarat Nikos Samanidis, membru fondator al Syriza.
Syriza, o "victorie istorică"

Rezultatul alegerilor legislative din Grecia a indicat „o victorie istorică” pentru Syriza şi reprezintă „un mesaj pentru Europa” a declarat Panos Skourletis, purtător de cuvânt al formaţiuni stângii radicale. Este „un mesaj care nu îi vizează numai pe greci, ci întreaga Europă, şi aduce o uşurare”
 a subliniat Panos Skourletis. Victoria a fost salutată de o explozie de bucurie la sediul Syriza, în centrul Atenei.
"Felicitări" a transmis Antonis Samaras după anunţarea rezultatelor care au indicat pentru Syriza un avans de 7% în faţa formaţiunii de centru-dreapta Noua Democraţie. "Poporul grec a vorbit, iar noi îi respectăm decizia" a continuat premierul din epocă. "Eu predau o ţară care este pe cale să iasă din criză, care este membră a Uniunii Europene şi a zonei euro; sper că viitorul guvern va păstra aceste realizări" a subliniat Antonis Samaras. "Politica are bucurii şi necazuri"
 a replicat Alexis Tsipras, liderul Syriza, mulţumindu-i pentru felicitări. 

Alexis Tsipras,  “omul care tulbură Europa”

Ascensiunea politică a omului “care dă fiori astăzi Uniunii Europene” a început în anii 1990, când în Grecia aveau loc ample revolte studenţeşti. Guvernul de centru-dreapta din epocă “dorea să anuleze o serie de beneficii pentru mediul universitar, cum ar fi manualele gratuite, decizie care s-a lovit însă de furia studenţilor”. Hotărâţi să nu cedeze în faţa autorităţilor elene, “mai mulţi lideri studenţeşti s-au întâlnit la liceul Ampelokipoi cu scopul de a-şi coordona cererile. Printre ei se afla şi Alexis Tsipras, în vârstă de doar 16 ani, membru la acel moment într-o filială comunistă de tineret” a detaliat  The Financial Times. Deşi cererile studenţilor erau multe şi diferite, Alexis Tsipras a fost cel care a cerut mereu un singur lucru: anularea reformelor. Din acest motiv “el a devenit atunci unul dintre principalii negociatori ai studenţilor cu guvernul elen”. La trei luni după izbunirea protestelor, “oficialii greci îl demit pe ministrul Educaţiei şi retrag reformele propuse”. 

În anul 2008, Alexis Tsipras a candidat singur pentru funcţia de preşedinte al formaţiunii Synaspismos - cel mai mare partid de extremă stânga din coaliţia Syriza - după ce contracandidatul său, Alekos Alavanos, a decis să se retragă  din motive personale. Formaţiunea Synaspismos a fost acuzată, în 2008, că “a instigat cetăţenii la violenţe împotriva forţelor de ordine elene”
.  

Stratfor: “Victoria Syriza face valuri” politice internaţionale 
Victoria Syriza face valuri în Spania, unde partidul Podemos face campanie promiţând să renegocieze datoria spaniolă, a afirmat Agenţia Stratfor într-o analiză. Politicienii de la Madrid se tem că un guvern de succes în Grecia ar putea spori popularitatea Podemos. Alegerile din Spania sunt programate în ultima parte a anului 2015. Madridul se confruntă cu perspectiva unui sprijin de sub 50% pentru principalele partide, o premieră pentru Spania de la ieşirea din dictatură, în anii 1970. 

În timp ce guvernul spaniol se teme de o eventalitate ce ar putea deveni realitate la sfârşitul anului, guvernele din nordul Europei au preocupări de dată mai recentă. Cazul Germaniei este deosebit de sensibil. Cancelarul Angela Merkel şi-a construit succesul electoral pe ideea că banii contribuabililor gemani nu vor mai fi risipiţi pentru sprijinirea unor state care nu aplică reforme. O renegociere a datoriei Greciei ar slăbi această promisiune. Ştergerea unei părţi a datoriei Greciei ar avea urmări financiare în Germania - 80% din datoria Atenei este deţinută de Banca Centrală Europeană şi de guvernele din zona euro - dar Berlinul este mai îngrijorat în legătură cu repercusiunile politice ale unei astfel de situaţii. Pe plan intern, Merkel se confruntă, pentru prima oară, cu opoziţia din partea dreptei - către partidul Alternative fur Deutschaland putând glisa voturi care, firesc, ar fi acordate pentru Uniunea Creştin-Democrată. Ţara are şi două obiective diferite: menţinerea zonei euro dar şi protejarea bogăţiei sale naţionale. Părăsirea zonei euro de către unele ţări ar periclita primul obiectiv, dar ţările din sudul continentului care ar cere renegocierea datoriilor şi introducerea unor transferuri fiscale din centrul Europei către periferie l-ar ameninţa pe cel de al doilea. Comisia Europeană este prinsă la mijloc. Oficialii de la Bruxelles vor să ofere Atenei noi concesii - care, probabil, nu vor fi suficiente pentru rezolvarea problemelor Greciei. Mai important este că ele nu vor fi suficiente pentru alegătorii greci şi membrii Syriza. 


Liderul Syriza, noul premier grec Alexis Tsipras, este, de asemenea, constrâns. După câştigarea alegerilor din 25 ianuarie, el a proclamat sfârşitul austerităţii pentru Grecia şi a influenţei pe care o au creditorii asupra Atenei. A promis mai multe cheltuieli publice, dar Atena nu are bani pentru ele. Practic, Alexis Tsipras s-a bazat pe faptul că Uniunea Europeană nu vrea ca zona euro să piardă membri.


Dacă Grecia obtine ceea ce doreşte - mai exact, în cazul renegocierii datoriei - ţări precum Portugalia, Irlanda sau Spania ar putea cere acelaşi lucru. Dacă Atena şi Bruxelles ajung la un acord care să prelungească scadenţa sau să micşoreze rata dobânzii pentru datoria Greciei, permiţând guvernului să elimine, în parte, măsurile de austeritate, demersul ar putea transmite un mesaj alegătorilor din Europa, în sensul că sprijinind partidele anti-sistem - de tipul Podemos din Spania sau Frontul naţional, din Franţa - nu ar fi ceva catastrofal. Dacă Uniunea Europeană îşi menţine poziţia în privinţa Greciei, s-ar putea asista la grexit - situaţie care a fost intens dezbătută. 


Într-un plan conex, dar esenţial, în cazul necontinuării reformelor, Grecia ar putea fi exclusă de pe lista ţărilor eligibile pentru accesarea de finanţări de la Banca Centrală Europeană prin noul program de achiziţii de active din zona euro, care include cumpărarea de obligaţiuni guvernamentale. „Grecia nu va putea participa la programul BCE cel puţin până în iulie, din cauza limitelor impuse achiziţiilor instituţiei de obligaţiuni de la un emitent”
 a afirmat guvernatorul Mario Draghi. BCE nu va cumpăra mai mult de 25% dintr-o emisiune de obligaţiuni ale unui stat şi nu mai mult de 33% din datoria fiecărui emitent, pentru a permite formarea naturală a preţurilor pe pieţe. Alexis Tsipras s-a angajat să convingă BCE şi zona euro să reducă datoria Greciei, astfel încât să poată creşte cheltuielile publice şi să creeze noi locuri de muncă. El a declarat că excluderea Greciei din programul de suplimentare a lichidităţilor ar pedepsi ţara care suferă de mai mulţi ani din cauza austerităţii. 

Guvern cu miniştri de orientare marxistă şi radicali de dreapta 

Partidul Syriza, câştigătorul alegerilor parlamentare din Grecia – care, cu 36,34% din sufragii, a obţinut 149 de mandate dintre cele 300 ale parlamentului, lipsindu-i doar doua locuri pentru majoritatea absoluta - a semnat un acord cu partidul naţionalist Grecii Independenti. Astfel, a fost asigurată majoritatea parlamentara. Partidul Grecii Independenti are o fermă poziţie anti-austeritate, ca şi Syriza, dar apără poziţii naţionaliste şi conservatoare în privinţa moravurilor. 

“Acordul politic între cele două partide” - de extremă stânga şi extremă dreapta - “este o raritate în peisajul politic european, dar Syriza şi Grecii Independenti au în comun poziţia dură faţă de acordul de finanţare al ţării” cu creditorii externi. Syriza şi Grecii Independenţi au prezentat în campanie acordul cu FMI ca fiind “răul absolut şi au mizat pe dorinţa cetăţenilor greci de a scăpa de măsurile de austeritate”
.

Noul ministru de Finanţe al Greciei este Yanis Varoufakis, economist de orientare marxistă şi opozant deschis al programului de salvare, “semn că guvernul de coaliţie format de partidul Syriza va adopta o poziţie fermă în negocierile cu creditorii internaţionali”. Între membrii cabinetul se află şi  reprezentanţi ai partidului de dreapta Grecii Independenţi, “funcţia de ministru al Apărării revenind preşedintelui acestei formaţiuni, Panos Kammenos”
. 

Yanis Varoufakis, professor universitar de economie, se descrie ca fiind "un marxist liberal". "Mandatul partidului este de a renegocia acordul cu creditorii internaţionali" a declarat Yanis Varoufakis. Echipa de economişti a Syriza doreşte să obţină de la BCE o reducere drastică a datoriilor Greciei, propunând, printre altele, un schimb de obligaţiuni. "Grecia a intrat în faliment în 2010, iar Europa, în infinita sa înţelepciune, a încercat să rezolve problema insolvenţei aşezând cel mai mare împrumut din istorie pe umerii slăbiţi ai statului grec falimentar"
 a afirmat Yanis Varoufakis, cu precizarea că Grecia nu are cum să îşi plătească toate datoriile care se ridică la peste 312 miliarde euro. Statul elen datorează doar BCE 27 miliarde de euro în urma faptului că Banca Centrală Europeană a cumpărat, în 2010 şi 2011, obligaţiuni guvernamentale elene pentru a reduce nivelul randamentelor şi a ajuta ţara să se împrumute mai ieftin pe pieţele internaţionale. 

Mai mulţi oficiali UE, printre care ministrul german al Finanţelor, Wolfgang Schaeuble şi omologul său olandez, Jeroen Dijsselbloem, au avertizat Grecia în privinţa riscurilor la care se expune dacă deviază de la programul economic şi fiscal agreat cu Troica. Mai mult, un eventual eşec al Greciei de a continua reformele ar duce la excluderea sa de pe lista ţărilor eligibile pentru accesarea de finanţări de la Banca Centrală Europeană prin noul program de achiziţii de active din zona euro. Valoarea totală a programului este de aproximativ 1.100 miliarde euro, incluzând cumpărarea de obligaţiuni guvernamentale.
Victoria Syriza şi “primăvara roşie europeană” - Alexis Tsipras, “un reformator neaşteptat”

Germania era îngrijorată după victoria partidului radical de stânga Syriza în Grecia, care poate pune în pericol politica europeană de reforme structurale şi de rigoare bugetară susţinută de cancelarul Angela Merkel. Syriza este primul partid din Europa care ajunge la putere contestând în mod deschis politicile de austeritate promovate de Germania. "Grecii au dreptul de a alege pe cine vor. Noi avem dreptul de a înceta să le mai finanţăm datoriile"
 a avertizat vicepreşedintele grupului conservator în Bundestag, Hans-Peter Friedrich.
 Enumerând cerinţele Syriza, de la "oprirea reformelor în Grecia" până la obţinerea "de noi ajutoare", sau o despăgubire din partea Berlinului "pentru cel de Al Doilea Război Mondial", publicaţia Bild îl critică pe Alexis Tsipras. "Zona euro nu este un tripou, în care fiecare poate să joace cum vrea (...). Un acord este un acord!" cu precizarea că "Europa şi-a respectat" angajamentele din 2010, acordând Greciei "peste 200 de miliarde de euro"
.

Guvernul german nu a reacţionat în seara câştigării alegerilor de către Alexis Tsipras, dar directorul Bundesbank, Jens Weidmann, sfătuia Syriza să nu facă "promisiuni iluzorii" concetăţenilor săi şi să se angajeze în rezolvarea "problemelor structurale" ale ţării. "Grecia a făcut progrese pe calea reformelor. Ar fi catastrofal să se oprească la jumătatea drumului" afirma, la rândul său, Markus Kerber, şeful Federaţiei germane din industrie. Situaţia este “delicată” pentru Berlin "care aştepta cu siguranţă un alt rezultat", dar nu poate "împinge Grecia în prăpastie" a apreciat Julian Rappold, cercetător la Institutul german de politică externă din Berlin. "Merkel vede în mod natural riscul unei schimbări la scară europeană" a continuat, evocând "semnalul" dat de Syriza "altor partide populiste, ca Podemos din Spania", care ar putea contesta politicile de austeritate. Scrutinul din Grecia intervine într-un context “tumultuous” pentru Germania, în condiţiile în care "noua axă franco-italiană a militat cu ardoare anul trecut pentru o creştere economică mai mare în Europa şi o reducere a Pactului de stabilitate". Constrâns “să se arate conciliant"
, Berlinul va trebui să traseze linia subţine dintre subiectele care sunt şi cele care nu sunt negociabile. 

Pe de altă parte, partidul radical de stânga din Germania, Die Linke, făcea apel la "o primăvară roşie europeană", potrivit preşedintei Katja Kipping.  Sindicatul german Verdi a schiţat un "program de investiţii"
 pentru reconstrucţia Greciei.
Cu două zile înainte de alegeri, cancelarul german Angela Merkel a afirmat că Grecia trebuie „să facă în continuare parte din istoria” europeană, în contextul în care era previzibil, inclusiv în urma informaţiilor oferite de sondaje, că Syriza, partid ostil politicii de austeritate impuse de Uniunea Europeană, va obţine majoritatea sufragiilor. "Ştiu bine care sunt dificultăţile cu care se confruntă Grecia, însă reamintesc că baza principiilor noastre este solidaritatea (...) Vreau ca Grecia, în pofida dualismului şi a rivalităţilor, să facă în continuare parte din istoria noastră". Declaraţia a fost făcută la Florenţa, în cadrul unei conferinţe de presă comună cu premierul italian Matteo Renzi. ”Populaţia elenă va alege în mod liber şi independent calea de urmat. Sunt sigură că vom găsi, cu calm, soluţii" a subliniat Angela Merkel. La rândul său, Matteo Renzi a afirmat că nu este „îngrijorat”. "Indiferent cine va câştiga în Grecia, vom colabora cu noul premier cu calm şi prin respectarea parcursului stabilit"
.

Presa germană a cerut să i se ofere o şansă lui Alexis Tsipras, subliniind contrastul între încrederea de care beneficiază el şi lipsa de apreciere cu care se confruntă alte partide din Grecia. Cotidianul conservator Die Welt refuză să creadă în scenariul catastrofal al "naufragiului zonei euro", apreciind că urgenţa situaţiei financiare elene va face din liderul Syriza un "reformator neaşteptat". Der Spiegel îl consideră pe Alexis Tsipras "suficient de inteligent" pentru a "căuta o soluţie negociată" cu creditorii Greciei, deşi principiile unei restructurări a datoriei - nivelul dobânzilor, scadenţa - rămân neclare.

Reacţii ale liderilor internaţionali
Angela Merkel, l-a felicitat pe Alexis Tsipras, liderul partidului radical de stânga Syriza, precizând că îi doreşte "multă putere şi succes", într-un mesaj transmis de Cancelaria de la Berlin. "Vă felicit pentru învestirea în postul de premier al Republicii elene. Vă preluaţi funcţia într-o perioadă dificilă, în care vă veţi confrunta cu o mare responsabilitate"
. Un purtător de cuvânt al Guvernului german a declarat că Angela Merkel se aşteaptă ca noul Guvern grec să respecte angajamentele pe care şi le-a asumat ţara în domeniul reformelor economice şi austerităţii bugetare.

Preşedintele francez, François Hollande, l-a felicitat pe Alexis Tsipras pentru victoria Syriza la alegerile legislative din Grecia. Liderul de la Elysée a amintit "prietenia care uneşte Franţa şi Grecia” şi i-a împărtăşit lui Alexis Tsipras dorinţa sa de a continua cooperarea strânsă între cele două ţări, “în beneficiul creşterii şi stabilităţii zonei euro, în spiritul progresului, solidarităţii şi responsabilităţii care se află în centrul valorilor europene", potrivit unui comunicat difuzat de preşedinţia franceză. François Hollande, l-a invitat pe Alexis Tsipras, la Paris. "Franţa va fi alături de Grecia în această perioadă importantă pentru viitorul ţării, în scopul regăsirii drumului spre stabilitate şi creştere economică, în spiritul solidarităţii şi responsabilităţii europenilor". "Îl invităm pe domnul Tsipras să vină rapid la Paris"
.

Premierul britanic David Cameron a abordat situaţia cu scepticism, rezumându-se la aprecieri cu viză economică "Alegerile din Grecia vor creşte incertitudinea economică în Europa"
 a afirmat David Cameron. 
Preşedintele rus, Vladimir Putin, l-a felicitat pe Alexis Tsipras, adversar al politicilor de austeritate desfăşurate în Europa, pentru victoria obţinută la alegerile legislative din Grecia, a anunţat Kremlinul. "Şeful statului rus s-a declarat sigur că Rusia şi Grecia vor continua să îşi consolideze cooperarea tradiţional constructivă în toate domeniile şi vor putea coopera în mod eficient pentru a rezolva problemele actuale din Europa şi din lume", a precizat Kremlinul într-un comunicat. Vladimir Putin i-a "urat lui Tsipras succes" în noile sale responsabilităţi, subliniind că victoria partidului său are loc într-un moment "deloc uşor"
 pentru Grecia. 
Casa Albă a anunţat că se aşteaptă la o cooperare "strânsă" cu noul guvern grec, în urma victoriei partidului radical de stânga Syriza la alegerile legislative. "Felicităm Grecia pentru buna desfăşurare a alegerilor legislative" a declarat Mark Stroh, purtătorul de cuvânt al Consiliului de securitate naţională, cabinetul de politică externă al preşedintelui Barack Obama. "Sperăm să cooperăm strâns cu noul Guvern"
 a adăugat.

Stânga radicală franceză, apropiată de Syriza, şi Frontul Naţional din Franţa - unul dintre partidele de extremă-dreapta cele mai puternice din UE - au salutat victoria partidului lui Alexis Tsipras la alegerile legislative din Grecia, considerând-o o înfrângere a politicilor de austeritate. Liderul Frontului de Stânga, aliat al Partidului Comunist, Jean-Luc Melenchon, a salutat faptul că "puterea arogantă a liberalilor, a aşa-ziselor reţete miraculoase ale lor pentru salvarea economiei" a fost "zdrobită în Grecia". "Ne putem gândi că, printr-un efect de domino, Europa poate fi refondată, reorganizată într-un mod complet diferit"
.

Preşedinta Frontului Naţional, Marine Le Pen, a salutat "palma democratică monstruoasă pe care poporul grec tocmai a administrat-o Uniunii Europene". Potrivit opiniei sale, această victorie semnifică "deschiderea unui proces al euro-austerităţii". "Cei care cred că se poate îmbunătăţi Uniunea Europeană se înşeală şi vor purta responsabilitatea timpului pierdut"
. 
Premierul conservator al Spaniei, Mariano Rajoy, i-a transmis felicitări lui Alexis Tsipras pentru victoria în scrutinul legislativ, exprimând speranţa într-o stabilitate guvernamentală. "Dragă domnule Tsipras, vă felicit pentru victoria Syriza", a scris Rajoy, care a făcut campanie pentru adversarul lui Tsipras, premierul din epocă al Greciei, Antonis Samaras. "Sper că rezultatul electoral va conduce la instaurarea unui guvern stabil, angajat în favoarea integrării europene" a adăugat Mariano Rajoy. "Guvernul Spaniei este dispus să colaboreze cu dumneavoastră pentru consolidarea relaţiilor biletarale şi la nivel european, cum a fost mereu situaţia între două ţări mediteraneene partenere şi aliate precum Spania şi Grecia"
.
Grecia cere prelungirea împrumutului extern şi câştigă timp

Autorităţile de la Atena au cerut liderilor zonei euro o prelungire de şase luni a acordului de împrumut extern, care expira la sfârşitul lunii februarie. “Grecia a trăit de la o tranşă de împrumut la alta. Am ajuns ca nişte dependenţi de droguri. Vrem să punem capăt”. “Suntem interesaţi să minimalizăm pierderile partenerilor noştri şi cea mai bună cale în acest sens este ca Grecia să fie sprijinită să întoarcă pagina, să se reformeze şi să-şi reia creşterea economică"
 a afirmat Ianis Varoufakis, ministrul grec de Finanţe.  „Grecia nu intenţionează să ceară continuarea programului de asistenţă financiară, care include măsuri de austeritate, ci doar prelungirea temporară a acordului de împrumut”
. În acest fel, Grecia câştigă timp „în care poate face o analiză a situaţiei financiare, în funcţie de care să stabilească dacă va cere un nou împrumut creditorilor internaţionali”
. Acordul pe care Grecia l-a încheiat în 2010 cu Uniunea Europeană, Banca Centrală Europeană şi Fondul Monetar Internaţional pentru un pachet de ajutor financiar în valoare de 240 miliarde de euro expira la sfârşitul lunii februarie. “În lipsa încheierii unei noi înţelegeri între guvernul de la Atena şi creditorii săi, Grecia ar putea intra în incapacitate de plată până la finalul lunii martie şi ar putea părăsi zona euro” a apreciat Bloomberg. 
JP Morgan a avertizat că băncile din Grecia vor rămâne fără garanţii pentru accesarea de noi credite în trei luni şi jumătate, întrucât clienţii acestora retrag din conturi aproximativ 2 miliarde de euro săptămânal. În luna ianuarie, Banca Centrală Europeană a decis să nu mai permită băncilor elene folosirea obligaţiunilor guvernamentale ca garanţii pentru noi credite accesate de la BCE, punând presiune pe Banca centrală a Greciei şi pe guvernul condus de Alexis Tsipras pentru renegocierea datoriei publice. Banca centrală a Greciei furnizează băncilor lichidităţile de care au nevoie prin accesarea programului de finanţare de urgenţă ELA (emergency liquidity assistance) de la BCE. Programul a fost suplimentat până la 68,3 miliarde de euro. În aceste condiţii, mai mulţi reprezentanţi ai creditorilor internaţionali au solicitat Greciei să ceară prelungirea programului de sprijin financiar. Datoria Greciei se ridică la aproximativ 315 miliarde de euro şi reprezinta 175% din PIB. Un oficial grec a declarat ca “guvernul de la Atena nu va accepta ultimatumuri şi nu va cere extinderea programului de bailout”. În schimb, oficialii eleni analizează posibilitatea de a cere o prelungire a înţelegerii pentru împrumut, “care presupune termeni diferiţi faţă de programul de ajutor financiar”
.
BERD finanţează Grecia până în anul 2020 

Grecia, cel mai îndatorat stat din Uniunea Europeană, va primi finanţare din partea Băncii Europene pentru Reconstrucţie şi Dezvoltare până în anul 2020, pentru reformarea economiei, a precizat Bloomberg. BERD vrea să pună capăt deficitului de capital cu care se confruntă firmele private elene, în special întreprinderile mici si mijlocii, a precizat preşedintele instituţiei financiare, Suma Chakrabarti. "Există două domenii în care BERD poate să facă o serie de operaţiuni, în primul rând să ajute companiile elene să redobândească acces la finanţare. Un alt domeniu în care am vrea să facem mai mult este integrarea economică regională, să finanţăm domenii precum energia şi infrastructura"
. 

Miniştrii de Finanţe din zona euro au aprobat extinderea cu patru luni a programului de salvare a Greciei, după ce guvernul de la Atena s-a angajat să îmbunătăţească activitatea de colectare a taxelor, să consolideze fondurile de pensii şi să continue privatizările. Guvernul elen a solicitat să devină beneficiar al finanţărilor BERD în noiembrie 2014, iar executivul condus de Alexis Tsipras a menţinut solicitarea. Grecia, acţionar al BERD din 1991, a contribuit cu 2,3 miliarde de euro la finanţările acordate de instituţie în Europa emergentă, în special în regiunea balcanică.

“Grecia va prioritiza plata datoriilor către FMI”, dintre care unele sunt scadente in martie, dar plăţile către Banca Centrală Europeană sunt "într-o ligă diferită" şi vor fi necesare “discuţii cu creditorii” a declarat ministrul elen de Finanţe. Ianis Varoufakis a afirmat că autorităţile de la Atena intenţionează să înceapă discuţii cu creditorii privind reprogramarea ratelor, pentru ca datoriile uriaşe ale ţării să devină sustenabile, iar în paralel să lucreze la măsurile de reforma care trebuie finalizate până în luna aprilie.  "Desigur că plăţile către FMI trebuie prioritizate, nu vom fi prima ţară care să nu-şi respecte obligaţiile faţă de Fondul Monetar Internaţional. (…) Pe de altă parte, plăţile către BCE se află într-o altă ligă şi trebuie să stabilim acest lucru în colaborare cu partenerii noştri şi cu instituţiile"
. 

Banca Centrală Europeană a insistat pentru plata integrală a datoriilor şi nu este clar dacă va accepta o reeşalonare a ratelor. Grecia trebuie să ramburseze către Fondul Monetar Internaţional aproximativ 1,5 miliarde de euro în luna martie şi 6,7 miliarde euro către BCE în vară, dar nu dispune de lichidităţi suficiente. Ianis Varoufakis a afirmat, însă, că este necesară şi rezolvarea problemei datoriilor supradimensionate ale ţării. "Independent de acordul din aprilie, intenţionăm să demarăm discuţii cu partenerii şi instituţiile referitoare la sustenabilitatea datoriilor şi reeşalonarea acestora"
. În acest scop, Atena va propune un schimb al obligaţiunilor existente cu noi instrumente financiare. 

Lege pentru combaterea sărăciei, primul proiect al guvernului
Primul proiect de lege transmis parlamentului de guvernul grec este destinat combaterii sărăciei, prin furnizare de electricitate gratuită, de bonuri alimentare și ajutoare destinate plăţilor locuinței pentru familiile nevoiașe. Potrivit unui comunicat guvernamental, „primul proiect de lege depus în parlament, simbolic şi practic, prezintă acţiuni ce vizează contracararea crizei umanitare”
 - formulă aleasă noul executiv al Greciei pentru desemnarea dificultăților sociale din țară, după cei peste cinci ani de recesiune. În fapt, proiectul de lege prevede reluarea furnizării curentului electric pentru gospodăriile care nu pot achita factura şi furnizarea gratuită a 300 kilowați până la sfârşitul anului. De asemenea, până la 30.000 de gospodării ar urma să primească între 70 și 220 euro ca sprijin la plata locuinței. În plus, aproximativ 300.000 de persoane vor beneficia  de ajutoare alimentare. 
Nu a fost precizat costul acestor măsuri sociale, în condițiile în care Atena s-a angajat să-și mențină bugetul pe linie și s-ar putea confrunta cu dificultăți în a-și onora, în martie, obligațiile financiare. Guvernul condus de Alexis Tsipras a subliniat că „povara financiară” a acestui „dispozitiv social”
 este mică - în schimb, ar putea contribui la relansarea consumului. 
Taxă pe marile averi

După negocieri dificile, guvernul de la Atena a reuşit să convingă statele zonei euro să prelungească patru luni programul de asistenţă financiară pentru Grecia. Executivul elen s-a angajat să ia măsuri pentru diminuarea deficitului bugetar şi pentru asigurarea încasărilor care să permită achitarea unei părţi din datoria publică. 

Ministrul grec de Finanţe. Ianis Varoufakis nu a exclus posibilitatea ca, pentru a aduce noi venituri la buget, să fie instituită o „taxă extraordinară” pe averi. „Ne-am angajat să aduce bugetul la echilibru. Dacă voi fi constrând să impun o taxă extraordinară, o voi face, dar aceasta se va aplica doar în cazul celor care pot să plătească, nu le vom cere bani celor care suferă” a precizat oficialul elen. „Îi avem în vedere pe cei care au bani, dar care nu au plătit niciodată. Ei sunt ţinta noastră şi vom fi de neclintit”
.  
ALARMĂ MONDIALĂ:

TERORISMUL JIHADIST ATACĂ PE TREI CONTINENTE
Criză umanitară în Irak şi Siria

„Comunitatea internaţională trebuie să-şi ţină promisiunile de a întări ajutorul umanitar şi asistenţa acordate milioanelor de oameni care suferă în criza din Irak şi Siria” au cerut deputații europeni într-o rezoluție. Ei au solicitat Uniunii Europene să aibă în vedere organizarea unei conferințe a donatorilor. Peste 7,6 milioane de oameni sunt refugiați în interiorul țării, iar peste 12,2 milioane au nevoie disperată de ajutor ca urmare a violențelor din Siria. În Irak, peste 5,2 milioane de oameni au nevoie urgentă de asistență umanitară, iar peste 2,1 milioane sunt refugiați în interiorul țării. Aproximativ 740 000 dintre aceștia stau în adăposturi improprii pentru iarnă. În plus, 2,2 milioane de irakieni, care locuiesc în zonele controlate de organizaţia teroristă Statul islamic, au nevoie urgentă de ajutor. Potrivit datelor Comisiei Europene, aproximativ 276 000 de refugiați au încercat să intre ilegal în Uniunea Europeană. Statele membre UE au mobilizat peste 3,3 miliarde euro - suma fiind destinată ajutorului şi asistenței pentru sirieni, în Siria și în statele învecinate. În 2014, Uniunea Europeană a oferit Irakului ajutor în valoare de 163 milioane euro.
Uniunea Europeană are nevoie de ”o strategie regională cuprinzătoare pentru înfrângerea Statului Islamic şi pentru a contribui la eforturile comune în vederea atenuării crizei umanitare şi încheierii conflictului din Siria şi Irak” au subliniat deputații europeni. Strategia trebuie să includă țările vecine care au acceptat refugiați și ”să aibă drept scop colaborarea cu parteneri regionali pentru a soluţiona problema finanţării terorismului, a furnizării de arme şi a fluxului de luptători străini din diferite ţări”
. În rezoluţie se precizează că nu poate exista pace de durată în Siria și Irak fără asumarea răspunderii pentru crimele comise de toate părțile implicate în conflict, mai ales pentru crimele din motive religioase sau etnice. 
Sondaj: Statul Islamic, cea mai puternică ameninţare mondială

Gruparea Statul Islamic reprezintă cea mai puternică amenințare la nivel mondial în următorul deceniu – depăşind cu foarte mult conflictului din estul Ucrainei, sunt de părere americanii, potrivit unui sondaj de opinie realizat de Institutul Gallup. În mod concret, 84% dintre americanii intervievați sunt de părere că organizația ultraradicală Statul Islamic, precum și "terorismul internaţional" sunt "ameninţări cruciale" pentru SUA în următorii zece ani.  "Americanii sunt cu adevărat îngrijoraţi de militanţii islamişti şi de terorism, după actele teroriste incalificabile" a precizat Institutul Gallup, cu referire la execuţiile Statului Islamic - în special la decapitările de cetățeni americani.
Preşedintele american Barack Obama a anunţat că solicită Congresului să aprobe folosirea forţei împotriva grupării extremiste Statul Islamic. Totodată, liderul de la Casa Albă a insistat asupra accelerării acordării de asistenţă Iordaniei, după executarea prin incendiere a pilotului iordanian Maaz al-Kassasbeh de către jihadişti. În discursul pivind Starea Naţiunii rostit în 21 ianuarie, Barack Obama a afirmat că Statele Unite şi aliaţii săi vor învinge organizaţia Stat Islamic - dar lupta va fi de durată. "Îndemn Congresul să arate lumii că suntem uniţi în această misiune, adoptând o rezoluţie care autorizează folosirea forţei împotriva Statului Islamic"
 a cerut preşedintele Statelor Unite. 
  Pe de altă parte, "conflictul din Ucraina nu-i îngrijorează la fel de mult pe americani, deoarece ei îl consideră mai mult o ameninţare pentru Europa decât pentru SUA"
 potrivit concluziilor Institutului Gallup. 

În pofida unei dezbateri politice inițiate de Washington privind necesitatea - sau nu - de a furniza arme "letale defensive" Kievului, „un conflict între Rusia şi Ucraina" în estul ucrainean îngrijorează doar 44% dintre cetățenii americani intervievați. Mai exact, dintre participanții la sondaj, 44% cred că este vorba despre o "ameninţare crucială" la adresa securității lor, 45% fiind de părere că  "este o ameninţare importantă, însă nu crucială"
.  De asemenea, 54% dintre americani se opun livrărilor de arme ucrainenilor, doar 40% fiind favorabili unei asemenea decizii, potrivit sondajului. 
A doua sursă de mare îngrijoare pentru americani, după Statul Islamic, o reprezintă Iranul și programul său nuclear: Astfel, 77% dintre americani consideră că acest program este "o ameninţare crucială" pentru SUA, în pofida perspectivelor unei posibile reglementări istorice între marile puteri și Teheran, ce ar garanta natura civilă și pașnică a nuclearului iranian. Într-o măsură mai mică - mai exact, 64% dintre respondenți - au afirmat că se tem de "puterea militară" a Coreii de Nord, care are un program nuclear și amenință regulat SUA.  Doar 40% dintre americanii intervievați consideră că "puterea economică a Chinei" reprezintă o "ameninţare crucială"
 pentru SUA. 
Averisment FBI: Statul Islamic recrutează adolescenţi în SUA 

Şeful diviziei antiterorism din FBI, Michael Steinbach, a declarat că gruparea Stat Islamic recrutează tineri adolescenţi şi femei în Statele Unite. Michael Steinbach a recunoscut că este extrem de dificil de urmărit fiecare cetăţean american care ar putea călători în străinătate pentru a se alătura unei grupări teroriste precum Statul Islamic. "Sunt îngrijorat în legătură cu persoanele despre care nu ştim că pleacă" a precizat. "Ştim ceea ce ştim. Dar există un număr mai mare decât acesta şi pe care nu îl cunoaştem"
.
Michael Steinbach a precizat că agenţiile de informaţii şi de securitate americane nu urmăresc persoanele care pleacă din Statele Unite în vacanţă în Europa. "Odată ce ajungi în Europa, poţi să ajungi cu uşurinţă în Turcia şi de acolo în Siria". Legat de existenţa unor “celule latente” ale Statului Islamic în SUA, şeful diviziei antiterorism din FBI a declarat "că există indivizi care au ţinut legătura cu grupări precum Statul Islamic, care vor să desfăşoare un atac", iar acestea trăiesc în Statele Unite acum. Pe de altă parte, a apreciat că termenul "celule latente" este “prea simplist”, întrucât “ameninţarea este mult mai complicată şi difuză”
. 

FBI a atenţionat că, în Statele Unite, adolescenţi în vârstă de 15 ani sunt recrutaţi de Statul Islamic. În unele cazuri, părinţii sunt cei care îşi încurajează copiii să se alăture grupărilor teroriste. "Sunt persoane care, inspirate de mesajul grupărilor teroriste, îşi încurajează membrii familiei, inclusiv copiii, să urmeze această cale" a afirmat Michael Steinbach, cu menţiunea că, în astfel de cazuri, “FBI trage la răspundere părinţii”. FBI lucrează contra cronometru pentru a contracara recrutarea americanilor, dar, în acest sens, are nevoie de sprijinul familiilor. "În majoritatea cazurilor, ştim că există cineva care identifică modificarea comportamentală, radicalizarea. Acel membru al familiei sau acel prieten optează să nu intervină. Şi, neintervenind, totul se încheie într-un mod binecunoscut - respectiv, moartea"
 a punctat oficialul.

Michael Steinbach a precizat, de asemenea, că Statul Islamic urmăreşte femeile pe reţelele de socializare. "Recrutarea femeilor de către Statul Islamic depăşeşte ceea am văzut, până acum, la o organizaţie teroristă. Este acoperit tot spectrul, de la femeia-combatant - grupări devotate formate din femei combatante - până la cele care au venit să sprijine militanţii, căsătorindu-se cu ei"
. El a subliniat că, pentru a le ademeni, Statul Islamic oferă o perspectivă falsă asupra a situaţiei din Siria.
„Jihadism împotriva trecutului”

După decapitări, execuţii prin incendiere şi acte de tortură comise de jihadişti, după seria de violuri şi de răpiri, militanţii Statului Islamic au distrus, în muzeul din Mossul, opere de artă datând de 2700 de ani. Un întreg patrimoniu a fost devastat de jihadişti întrucât, potrivit concepţiei lor, în zonele pe care le controlează,  nimic nu trebuie să amintească de trecut, de antichitate, de ceea ce exista înaintea profetului Mahomed. Această barbară eradicare a trecutului şi "purificare" culturală au început de mai multă vreme. La Mossoul au fost distruse bunuri şi vestigii culturale aparţinând universităţii, au fost arse mii de cărţi provenind din librării şi din biblioteci. Jihadiştii au dinamitat mausoleul profetului Jonas - în fapt, o moschee construită pe temeliile une foste biserici care, la rândul ei, fusese ridicată pe fundaţiile unui vechi templu asirian.

Oraşul Mossoul, al doilea ca mărime în Irak, s-a dezvoltat pe ruinele cetăţii antice Ninive, centrul marelui imperiu asirian care, în perioada sa de glorie, se întindea de la Mediterana până la actualul Iran. Mai multe civilizaţii s-au suprapus în acest oraş şi în respectiva regiune, iar amprenta creştină este  puternică, la rândul ei, la Mossoul. Distrugerile culturale sistematice comise de jihadişti au revelat adevărata natură a ideologiei lor. Islamologul Gabriel Martinez-Gros, profesor de istorie medievală, asociază aceste acte cu o formă  de "jihadism împotriva trecutului". "Ca şi în cazul naziştilor, există ceva sinucigaş şi apocaliptic în atitudinea organizaţiei Statul Islamic, care nu poate, deci, avea viitor"
 a adăugat specialistul francez.

Contraofensivă irakiană împotriva Statului Islamic

Aproximativ 30.000 de militari au fost trimişi în apropierea oraşului irakian Tikrit, al doilea ca mărime - aflat sub controlul grupării teroriste Statul Islamic din vara anului trecut - cu scopul de a recuceri teritoriul. Luptele au început în sudul şi nordul localităţii, aflate la 150 de kilometri de Bagdad. Guvernul irakian a declarat că intenţionează să lanseze o ofensivă şi mai puternică pentru recucerirea oraşului Mossul. Ofensiva este susţinută din aer de avioanele de luptă americane. “Este prima dintr-o serie de campanii menite să elibereze teritorii importante din nordul Irakului cucerite de extremiştii sunniţi”
. Tentativele anterioare de recucerire a oraşului simbolic au eşuat. 
Redobândirea controlului asupra oraşului Tikrit ar ajuta forţele irakiene să asigure o rută majoră de aprovizionare pentru o viitoare operaţiune de recucerire a oraşului Mossul, al doilea ca mărime din Irak, care este controlat de militanţii islamişti din iunie 2014. “Televiziunea de stat Al-Iraqiya a relatat că forţele irakiene atacă din diferite direcţii, susţinute de artilerie şi atacuri aeriene ale avioanelor de vânătoare”
. 

“Femeile din Statul Islamic: Manifest şi Studiu de Caz”

Fetele se pot căsători de la nouă ani şi nu ar trebui să-şi părăsească locuinţa pentru a merge la serviciu, la magazine sau la saloane de frumuseţe, potrivit unui ghid al Statului Islamic. În document - intitulat  Femeile din Statul Islamic: Manifest şi Studiu de Caz - se precizează că femeile trebuie să rămână în spatele uşilor închise şi să iasă din casă doar în circumstanţe excepţionale. "Este preferabil, întotdeauna, ca femeia să rămână ascunsă şi cu văl", se precizează în acest ghid, care consideră că magazinele de modă şi saloanele de frumuseţe sunt “opera diavolului”
.
În introducere se precizează că ghidul are menirea să "clarifice rolul femeilor musulmane şi viaţa care este dorită pentru ele", deopotrivă cu "realităţile vieţii şi existenţa sfântă a femeilor în Statul Islamic". Studiile femeilor musulmane  trebuie să se concentreze pe religie, istoria Islamului, viaţa profetului Mahomed, dar şi pe îndeletniciri precum tricotatul, gătitul sau creşterea copiilor. "Se consideră legitim ca o fată să fie căsătorită la vârsta de nouă ani. Cele mai pure fete vor fi căsătorite până la 16 sau 17 ani, cât sunt încă tinere şi active"
 subliniază ghidul.
Ghidul condamnă modelul occidental pentru femei, care aleg educaţia şi merg la serviciu, poartă haine la modă şi bijuterii. "Această urbanizare, modernismul şi moda sunt prezentate de Iblis – diavolul - în magazine de modă şi saloane de frumuseţe" subliniază ghidul, adăugând că "modelul preferat de necredincioşii din Occident a eşuat în momentul în care femeile au fost eliberate din celula lor din casă". Pentru femeie, "funcţia fundamentală"
 este să stea în casă, pe care o poate părăsi doar în situaţii excepţionale - pentru a servi comunitatea pentru a participa la jihad când bărbaţii nu sunt disponibili sau pentru a studia religia.

Ghidul pentru femei al grupării Stat Islamic a fost publicat pe un forum jihadist în limba arabă, în ianuarie 2015 - cel mai probabil, de Brigada al-Khanssaa, o grupare a femeilor înfiinţată de Statul Islamic. Ghidul a fost tradus în limba engleză de Quilliam Foundation - institutul londonez pentru combaterea extremismului Quilliam Foundation. 

Statul Islamic, fără venituri din piaţa neagră a petrolului
Vânzarea petrolului pe piaţa neagră “nu mai reprezintă principala sursă de venit pentru gruparea teroristă Stat Islamic”
 a declarat secretarul de presă al Pentagonului, amiralul John Kirby. Traficul cu petrol devenise o sursă esenţială de venituri pentru gruparea jihadistă, care deţine mai multe câmpuri petrolifere din Irak şi Siria. Veniturile obţinute din petrol au diferenţiat, din perspectivă pecuniară, Statul Islamic şi alte organizaţii teroriste, care sunt mai dependente de donaţiile din exterior. Pe de altă parte, însă, producţia de petrol reprezintă un punct vulnerabil pentru jihadişti, întrucât a oferit ţinte relativ uşoare coaliţiei internaţionale care bombardează obiectivele Statului Islamic.

Anterior campaniei de bombardamente a coaliţiei, experţii estimau că Statul Islamic produce peste 80.000 de barili de petrol pe zi, pe care îl vindea pe piaţa neagră, obţinând, zilnic, între un milion şi trei milioane de dolari. Pe cale de consecinţă, Statele Unite şi coaliţia au bombardat ţinte din Irak şi Siria asociate cu producţia de petrol a jihadiştilor, în special rafinării. În octombrie 2014, Agenţia Internaţională pentru Energie estima că raidurile aeriene au redus producţia de petrol a Statului Islamic la aproximativ 20.000 de barili pe zi. 

 Scăderea preţului petrolului a condus, de asemenea, la reducerea preţului pe piaţa neagră. În aceste condiţii, Statul Islamic a încercat să lanseze o serie de atacuri asupra oraşului petrolier Kirkuk, din nordul Irakului, pe care forţele kurde au reuşit să le respingă. Potrivit Comandamentului Central al SUA, coaliţia condusă de Statele Unite a efectuat 32 de raiduri în ultima săptămână din ianuarie 2015, pentru a ajuta forţele de securitate kurde în lupta contra grupării islamiste radicale în Kirkuk.
Fondurile Statului Islamic au fost diminuate şi prin acţiuni ale unor militanţi - nivelul pierderilor fiind, însă, mult mai scăzut. Un egiptean care gestiona fonduri ale Statului Islamic a furat un milion de dolari de la organizaţia jihadistă, potrivit  International Business Times. Astfel, Abu Obeida al-Masri, "emir" al Departamentului "filantropic" (Zakat) din filiala siriană a organizaţiei “a fugit în Turcia cu aproximativ un miliard de lire siriene - aproximativ un milion de dolari. Fondurile fuseseră colectate de către jihadişti de la locuitori ai provinciei siriene Deir Ez Zour”
. Din cauza incidentului, organizaţia teroristă sunnită a fost nevoită să întrerupă campania de recrutări.

Atac terorist împotriva libertăţii cuvântului: “Je suis Charlie”

Sediul publicaţiei Charlie Hebdo din Paris a fost, la începutul lunii ianuarie, teatrul unui atac cu arme automate, comis de persoane mascate. Atentatul s-a soldat cu victime - 12 morţi şi mai mulţi răniţi. Martorii au declarat că doi bărbaţi mascaţi au intrat în clădire în cursul dimineţii - când se afla în curs şedinţa de redacţie -  strigând "Allah Akbar" şi "Profetul a fost răzbunat"
. Stéphane Charbonnier (Charb), directorul revistei satirice, şi caricaturiştii Jean Cabut (Cabu), Bernard Verlhac (Tignous) şi Georges Wolinski (Wolinski) au fost ucişi. Este atentatul soldat cu cei mai mulţi morţi comis în Franţa în ultimii 40 de ani. 
Fără să se ştie dacă are o legătură cu acest atac, Charlie Hebdo îşi deschisese ultimul număr - anterior atentatului - cu o abordare ironică a romanului "Soumission" - controversatul volum al scriitorului Michel Houellebecq, unul dintre cei mai cunoscuţi autori francezi în străinătate. Lucrare politică de ficţiune, cartea schiţează porterul unei Franţe islamizate, în 2022, după alegerea unui preşedinte musulman al Republicii. "Previziunile magului Houellebecq: în 2015 îmi pierd dinţii...În 2022 sărbătoresc Ramadanul!"
 afirma un Houellebecq caricaturizat, în ediţia Charlie Hebdo.
După aflarea ştirii sinistre, aproximativ 35.000 de oameni s-au adunat în Piaţa Republicii din Paris. Pe pancartele participanţilor se putea citi "Je suis Charlie" şi "Charb est mort libre". 
În Franţa a fost decretat doliu naţional, a doua zi, în memoria victimelor atentatului. "Aceşti oameni au murit pentru un principiu. Cea mai bună armă a noastră este unitatea. Nimic şi nimeni nu ne pot diviza. Victimele sunt eroii noştri"
 a declarat preşedintele francez, François Hollande. 
Revista Charlie Hebdo a fost în repetate rânduri ţinta unor ameninţări, după ce în paginile sale au fost publicate caricaturi cu profetul Mahomed.  Săptămânalul Charlie Hebdo - publicaţie satirică şi socială - apare pe piaţa franceză în fiecare miercuri. În paginile sale apar caricaturi, relatări, polemici şi glume. Folosind un ton nonconformist, Charlie Hebdo are o orientare antireligioasă şi antitotalitară, publicând articole despre extrema dreapta, catolicism, islam, iudaism, cultură, politică etc. 

Potrivit (ex)directorului publicaţiei, Stéphane Charbonnier, ucis în atentat, politica editorială a Charlie Hebdo reflectă "toate elementele pluralismului de stânga"
, chiar şi subiectele mai sensibil de abordat. Publicaţia Charlie Hebdo a fost lansată în 1969 şi a avut o apariţie neîntreruptă până în 1981. Ulterior apariţia a fost suspendată, iar, în decembrie 1982, a mai apărut un număr al acesteia. În 1992, Charlie Hebdo a reînceput să apară cu regularitate, fiind editată de Stéphane Charbonnier, cunoscut sub numele de Charb, un renumit caricaturist şi jurnalist francez. Predecesorii acestuia au fost François Cavanna (în perioada 1969 - 1981) şi Philippe Val (din 1992 până în 2009).
Reacţii internaţionale - spicuiri

Regina Elizabeth a II-a a Marii Britanii a transmis "sincere condoleanţe" poporului francez pentru victimele atacului comis la sediul revistei Charlie Hebdo. "Eu şi prinţul Philip transmitem sincere condoleanţe familiilor celor care au fost ucişi în atacul de la Paris"
.
Premierul britanic, David Cameron, a condamnat atacul terorist "revoltător" comis în Paris, la sediul săptămânalului satiric Charlie Hebdo şi şi-a exprimat solidaritatea cu Franţa în lupta împotriva terorismului. "Crimele comise la Paris sunt revoltătoare. Suntem alături de poporul francez în lupta împotriva terorismului şi pentru apărarea libertăţii presei"
.

Preşedinţia Statelor Unite a condamnat în termeni duri atacul care a vizat revista satirică franceză Charlie Hebdo. "Casa Albă este solidară cu familiile celor omorâţi sau răniţi în acest atac" a declarat Josh Earnest, purtător de cuvânt al preşedintelui Barack Obama. La rândul său, preşedintele Statelor Unite a condamnat "atacul terifiant" comis la redacţia Charlie Hebdo, subliniind că autorităţile americane sunt dispuse să colaboreze pentru aducerea "teroriştilor" în faţa justiţiei. "În aceste momente dificile, gândurile noastre sunt la victimele acestui atac terorist şi la poporul francez"
.

Secretarul de Stat american, John Kerry, a condamnat în termeni duri atentatul de la Charlie Hebdo, într-o declaraţie făcută în limba franceză. "Libertatea de exprimare nu poate fi ucisă. Libertatea, în general, şi libertatea presei, în particular, sunt valori fundamentale ale istoriei comune a Statelor Unite şi Franţei" a afirmat John Kerry. "Condamnăm în termeni vehemenţi acest atentat şi cerem aducerea teroriştilor în faţa justiţiei. "Poporul american este de partea Franţei"
.

Secretarul general al ONU, Ban Ki-Moon, s-a declarat "consternat" şi "profund bulversat de un act abominabil şi nejustificat", denunţând un atac împotriva democraţiei. "Sunt consternat de atentatul comis la redacţia publicaţiei Charlie Hebdo. Este un atac la adresa libertăţii de expresie şi a libertăţii presei, doi piloni ai democraţiei. Acest atac are obiectivul de a ne diviza, dar nu trebuie să cădem în capcană"
.

Preşedintele Comisiei Europene, Jean-Claude Juncker a calificat atentatul drept "un act intolerabil şi o barbarie" "Sunt profund şocat de atacul brutal şi inuman care a vizat sediul Charlie Hebdo. Este un act intolerabil, o barbarie care ne priveşte pe toţi în calitate de oameni şi europeni"
. 
Spania a denunţat "actul terorist josnic şi laş" contra Charlie Hebdo şi a apărat libertatea presei ca "drept fundamental". "Primim cu oroare veştile despre actul terorist josnic şi laş comis (…) împotriva sediului săptămânalului francez Charlie Hebdo, la Paris" a afirmat Guvernul spaniol într-un comunicat. "Guvernul, în numele poporului spaniol, îşi exprimă condamnarea cea mai fermă" a acestui atac. Spania "apără (…) cu mai multă putere ca oricând libertatea presei ca drept fundamental şi irevocabil"
.
Marşul solidarităţii: Paris, „capitala mondială” împotriva terorismului
Parisul a devenit, pentru o zi, "capitala mondială" împotriva terorismului, prin prezenţa liderilor străini care au defilat ţinându-se de braţ. Ministerul francez de Interne a transmis că marșul a fost de o amploare „fără precedent”, adăugând că este imposibil de oferit un bilanț oficial al participării din Paris. „Manifestanţii au fost dispersaţi pe un perimetru mai mare decât itinerariile prevăzute iniţial”
. S-a estimat, însă, că au participat 1,5 milioane de oameni. În paralel, mai multe manfestaţii au avut loc în alte oraşe franceze, numărul paricipanţilor fiind estimat la 1 milion. Alte demonstraţii s-au desfăşurat  în oraşe din Europa şi America -  mii de persoane fiind reunite la Madrid, Londra, Bruxelles sau Washington, în semn de solidaritate cu Franţa îndoliată. 

Manifestaţia istorică din Paris a fost organizată în memoria celor 17 victime ale atentatelor teroriste comise la redacţia Charlie Hebdo. „A fost, cu adevărat, un marş extraordinar atât prin dimensiunea sa planetară, cât şi prin prezenţa liderilor străini care au defilat pe străzile pariziene: François Hollande, înconjurat de preşedintele statului Mali, Ibrahim Boubacar Keita, de cancelarul german, Angela Merkel, preşedintele palestinian, Mahmoud Abbas la câţiva metri de premierul israelian Benjamin Netanyahu, premierul britanic David Cameron, cel italian Matteo Renzi sau regele Iordaniei”
. În fruntea marşului s-au aflat supravieţuitorii atacului terorist - membri ai echipei Charlie Hebdo - şi rude ale victimelor atacului. 
Teroriştii Boko Haram atacă Nigerul şi Ciadul

Militanţii grupării Boko Haram au desfăşurat un atac în Ciad, primul pe teritoriul acestui stat, au anunţat oficiali citaţi de BBC News. “Combatanţii au traversat Lacul Ciad cu patru bărci cu motor şi au atacat un sat”
 a declarat un purtător de cuvânt al armatei. Atacul militanţilor islamişti a fost  respins de armata Ciadului. Locuitorii zonei au relatat că militanţii Boko Haram au incendiat majoritatea caselor din sat. "Au venit cu trei bărci şi au reuşit să ucidă zece persoane înainte ca atacul lor să fie respins de armată"
 a declarat un localnic pentru Reuters. Forţele aeriene ciadiene au efectuat un raid în replică la acest atac şi au distrus vasele teroriştilor. Ciadul s-a alăturat Nigeriei, Nigerului şi Camerunului în cadrul coaliţiei militare împotriva Boko Haram. Jihadiştii, care vor să creeze propriul califat islamic în Nigeria, au ucis mii de persoane şi au obligat alte câteva milioane să plece din propriile locuinţe din nord-estul Nigeriei.
Gruparea islamistă nigeriană Boko Haram a lansat un atac în Niger, asupra oraşelor Bosso şi Diffa, înregistrând 109 morţi, potrivit Reuters. Este vorba de al doilea atac al Boko Haram în afara Nigeriei, a relatat BBC News.
Libia - o „ţintă pivilegiată” a jihadiştilor

Dosarul libian revine în actualitate pe fondul masacrelor comise de jihadişti, precum şi al apelurilor tot mai insistente în vederea unei intervenţii internaţionale în Libia. Decapitarea a 21 de egipteni de religie creştinǎ - coptǎ - de cǎtre jihadişti, cu o macabrǎ punere în scenǎ, a provocat reacţia Egiptului. Franţa şi Italia au cerut Consilului de Securitate ONU sǎ ia "noi mǎsuri" împotriva extremiştilor suniţi care îşi extind bazele în Libia. Haosul din Libia a devenit o sursǎ de instabilitate pentru întreaga regiune şi o ameninţate pentru Europa. Egiptul este de fapt prins între douǎ fronturi -  armata egipteanǎ s-a angajat împotriva jihadiştilor care opereazǎ în Libia dar luptǎ şi împotriva unui grup jihadist din peninsula Sinai. Libia este împǎrţitǎ între forţele generalului Haftar, aliat al Egiptului, între coaliţia islamistǎ "Zorii Libiei" şi grupuri afiliate Statului islamic. Fragmentarea Libiei „ar fi sinonimǎ cu apariţia unei "Somalii", adicǎ a unui "no man’s land" dominat de seniori ai rǎzboiului şi de terorism, pe malurile Mediteranei”
, la 500 de kilometri de ţǎrmurile Italiei - care se simte ameninţatǎ de aceastǎ "metastazǎ a haosului" şi evocǎ deschis perspectiva unui angajament militar, pe teren, în Libia. Desfǎşurarea de trupe occidentale într-o ţarǎ de douǎ ori mai mare decît Franţa riscǎ sǎ fie o operaţiune dificilǎ. Occidentalii ar prefera ca ţǎrile musulmane vecine cu Libia sǎ asume misiunea.

În context, unii experţi au avertizat Occidentul cǎ „nu ar trebui sǎ facǎ jocul jihadiştilor” - care, prin execuţiile macabre şi intens mediatizate doresc sǎ atragǎ statele occidentale în "logica rǎzboiului". Este ceea ce afirmă istoricul şi cercetǎtorul francez Pierre-Jean Luizard, autorul volumului Capcana Organizaţiei Statul Islamic. "Strategia jihadiştilor este de a provoca în permanenţǎ reacţii de oroare şi de aceea recurg la decapitǎri, execuţii în masǎ, persecutarea minoritǎţilor, a femeilor şi a homosexualilor care pot fi aruncaţi de pe acoperişul imobilelor. Ideea lor este de a antrena ţǎrile occidentale într-o nouǎ cruciadǎ şi de a-i lua astfel ca ostatici pe musulmanii din întreaga lume"
. Expertul francez a precizat cǎ o altǎ  strategie a jihadiştilor este de crea conflicte, în Europa, între comunitǎţile evreieşti şi musulmane.

Procurorul spaniol Javier Zaragoza, specialist în materie de jihadism, a apreciat cǎ "terorismul jihadist se aflǎ abia la începuturile sale"
. Spania a fost una dintre primele ţǎri din Europa lovitǎ de acest fenomen, pe 11 martie 2004, cînd o serie de atentate s-au soldat cu 191 de morţi. Judecǎtorul spaniol considerǎ cǎ Statul Islamic doreşte de fapt sǎ formeze "state teroriste" în spaţiul arabo-musulman, iar „Libia, bogatǎ în petrol, este o ţintǎ privilegiatǎ”.   
VARIA

S-AU STINS DOI EX- PREŞEDINŢI CARE AU MARCAT ISTORIA: JELIO JELEV ŞI RICHARD von WEIZSACKER

Filozoful Jelev - primul preşedinte al Bulgariei post-comuniste
Filozoful Jelio Jelev a fost unul dintre puţinii disidenţi bulgari înainte de 1989. În 1964 a fost exclus din Partidul Comunist, după ce a pus sub semnul întrebării postulatele lui Lenin. 

În 1981, Jelio Jelev a publicat monografia Fascismul, în care a analizat mecanismele societăţii totalitare. Cartea a devenit un reper intelectualilor critici, care au transformat-o, în epocă, într-un rechizitoriu împotriva sistemului politic al Bulgaria. Volumul a fost interzis.

În perioada 1988-1989, Jelio Jelev s-a implicat în consolidarea structurilor opoziţionale. A fost co-fondator al Clubului de susţinere a politicii de Glasnost şi al Perestroika în Bulgaria - rampă de lansare a opoziţiei politice. După îndepărtarea lui Teodor Jivkov, la 10 noiembre 1989, Jelio Jelev a jucat un rol esenţial în formarea Uniunii Forţelor Democratice. Această mişcare politică omogenă - care avea să se transforme într-un partid de centru-dreapta - a contribuit la tranziţia fără vărsare de sânge către democraţie. La sfârşitul anului 1989 şi începutul anului 1990, situaţia politică a ţării era extrem de tensionată. Naţionaliştii au acţionat foarte agresiv împotriva minorităţii turce, iar Bulgaria se afla în pragul izbucnirii unui război civil.

Evenimentele au fost, practic, preludiul războaielor ulterioare din Iugoslavia. Jelio Jelev a reuşit să împiedice izbucnirea violenţei şi apariţia haosului politic. Adversarii din propriul partid l-au criticat aspru, fiind convinşi că doar prin violenţă pot fi eradicaţi comuniştii. În 10 iunie 1990, Partidul Socialist Bulgar a caştigat primele alegeri libere. Formaţiunea lui Jelio Jelev s-a clasat pe locul al doilea, iar la scurt timp parlamentul l-a ales în funcţia de preşedinte - un compromis cu opoziţia şi un demers prin care a fost detensionată situaţia politică din ţară. În 1991, când partidul lui Jelev a câştigat alegerile şi a prezentat noul guvern, condus de Filip Dimitrov, s-au făcut primele reforme, iar aderarea la NATO şi UE se aflau pe ordinea de zi. 
Din perspectiva politicii externe, Filip Dimitrov şi Jelio Jelev au luat decizii care, dată fiind dimensiunea lor istorică, controversate. Bulgaria a fost prima ţară care a recunoscut independenţa Macedoniei - pas considerat necesar pentru cultivarea unei relaţii amiabile cu vecinii din fosta Iugoslavie, cu care Bulgaria a avut inclusiv diferende teritoriale. În 1992, după ce a criticat guvernul în timpul campaniei electorale prezidenţiale, Jelio Jelev a fost exclus din partid. „Jelio Jelev a fost un politician aparte, căruia Bulgaria îi datorează mult, lucru subliniat de toate partidele cu ocazia morţii sale”
.

Richard von Weizsacker - preşedintele reunificării Germaniei

Fostul președinte al Republicii Federale Germane, Richard von Weizsacker, considerat una dintre marile personalități de înaltă ținută morală din Germania postbelică și în timpul căruia a avut loc căderea Zidului Berlinului și Reunificarea Germaniei, a murit la vârsta de 94 de ani. Richard von Weizsacker, membru al Uniunii Creștin-Democrate condusă de cancelarul Angela Merkel, a jucat un rol major în modul în care Germania și-a gestionat trecutul nazist, fiind primul dintre președinţii Germaniei care a afirmat că data de 8 mai 1945 a fost o zi a "eliberării", nu a capitulării ţării sale. Richard von Weizsacker, avocat de formaţie, a fost și primar al Berlinului de Vest în perioada 1981-1984.
Președinte al Germaniei în perioada 1984-1994 - când Helmut Kohl era cancelar - Richard von Weizsacker a fost "un martor al acestui secol", după cum a subliniat actualul președinte german, Joachim Gauck. "Am pierdut un mare om şi un şef de stat excepţional" a subliniat Joachim Gauck.  

Fiu al unui diplomat care a activat în timpul celui de-al Treilea Reich și a fost condamnat în cadrul Procesului de la Nürnberg, Richard von Weizsacker a depus eforturi pentru ca germanii să asume trecutul. El a atribuit funcției prezidențiale, una esențial onorifică, „o dimensiune morală importantă”. În 1985, la a 40-a aniversare a înfrângerii celui de al Treilea Reich, Richard von Weizsacker a afirmat în fața deputaților din Bundestag că ziua de 8 mai 1945 a marcat "eliberarea de un sistem care urăşte demnitatea umană"
 - sistem instituit în Germania în 1933 de către regimul nazist. O parte din dreapta germană considera că acea zi a marcat înfrângerea Germaniei.  
POSIBILĂ NOUĂ CRIZĂ MONDIALĂ ÎN 2015 - PUNCTE CRITICE
O analiză Bloomberg a evidenţiat punctele critice în care ar putea izbucni, în anul 2015, o nouă criză mondială sau chiar un război mondial. Chiar dacă riscul unui conflict militar de amploare nu este ridicat, problemele din zonele respective au capacitatea de a influenţa economia globală.

Ţările baltice
Regimul Vladimir Putin ar putea încerca să submineze NATO, declanşând revolta minorităţii ruse din Estonia sau Letonia, ori în enclava Kaliningrad, dintre Polonia şi Lituania. 
 Ucraina
Rebelii pro-ruşi, sprijiniţi de militari ruşi, ar putea încerca să străpungă Ucraina, pentru a crea un coridor spre Crimeea. Atacul ar duce la sporirea sancţiunilor occidentale şi a implicării miliatare şi financiare ruse în zonele ocupate de separatişti.

Marea Chinei
Confruntările militare dintre China şi Japonia escaladează, pentru controlul asupra insulelor Senkaku/Diaoyu. “Aliaţii celor două ţări se implică în conflict, ceea ce poate duce la tensiuni globale şi la inflamarea naţionalismelor”
 se precizează în cel mai pesimist scenariu. 
Nigeria

Militanţii islamişti îşi vor intensifica atacurile, încercând să extindă zona unde au instituit un califat - respectiv în nord-estul ţării.  În cazul în care armata nigeriană nu reuşeşte să învingă islamiştii, este posibilă izbucnirea unui război civil în ţara africană cu cele mai mari rezerve de petrol. 
Arctica

Creşterea tensiunilor dintre Rusia, SUA, Norvegia, Canada şi Danemarca poate duce la confruntări între flotele celor cinci ţări. Acestea se află în dispută pentru controlul teritoriilor arctice, după ce încălzirea globală a dus la topirea

gheţarilor şi face posibilă exploatarea resurselor din zonă. 
Grecia

Preluarea puterii de către liderul Syriza, Alexis Tsipras, ar putea genera un şoc continental. Punerea în operă a promisiunilor sale electorale ar duce la prăbuşirea eurobondurilor şi la o nouă criză euro.

Siria

Violenţele din Siria se pot extinde în Liban, Iordania. Cel mai grav este că violenţele s-ar putea extinde în Turcia, odată cu escaladarea conflictului dintre regimul al-Assad şi Statul Islamic şi distrugerea opoziţiei moderate din această ţară. 
Israel

O a treia revoltă a palestinienilor împotriva israelienilor ar putea izbucni după alegerile din mai 2015. Violenţele ar adânci fundamentalismul, atrăgând în conflict militanţi din ţările vecine. Hamas va căuta noi confruntări cu armata israeliană pentru a-şi spori influenţa politică în teritoriile palestiniene. Astfel, Hamas ar putea deschide un nou front în zona West Bank sau ar putea relua atacurile în Gaza.

Iran

Dacă nu va ajunge la un acord cu marile puteri pentru limitarea programului său nuclear, Iranul ar putea continua dezvoltatea bombei atomice. Israelul va acţiona în acest caz, declanşând un război regional.

Arabia Saudită

Cel mai mare producător de petrol din lume are un rol cheie în stabilitatea economiei mondiale. Situaţia este critică întrucât, pe de o parte, Regatul Saudit atacă Statul Islamic cu lovituri aeriene şi, pe de altă parte, mii de saudiţi s-au înscris voluntar în armata Statului Islamic.

TENSIUNI MOSCOVA-TIRASPOL
Criza rublei ameninţă susţinerea pe care Moscova o acordă regiunii separatiste Transnistria, care primeşte aproximativ 70% din buget de la Kremlin, şi ar putea conduce la o realiniere a Tiraspolului şi o eventuală apropiere de UE, a afirmat The Guardian. Moscova a refuzat să prelungească un ajutor în valoare de 100 de milioane dolari acordat Transnistriei, a menţionat, în ianuarie, cotidianul Nezavisimaia Gazeta, citând o sursă din cadrul Sovietului Suprem - organismul legislativ separatist de la Tiraspol. Guvernul rus nu a confirmat informaţia, însă experţi moldoveni o consideăa credibilă. 

Câteva sute de mii de locuitori, inclusiv etnici ruşi şi ucraineni, se confruntă cu o situaţie dificilă, după ce Rusia a sistat, în vara anului 2014, plata unor pensii şi după creşterea, în ultima perioadă, a preţurilor la hrană, utilităţi şi medicamente. Transnistria şi-a proclamat independenţa faţă de Republica Moldova în 1992, după ce separatiştii proruşi locali susţinuţi de unităţi din cadrul armatei ruse au respins forţele moldovene, iar de atunci supravieţuirea acestui teritoriu depinde de prezenţa trupelor ruseşti de menţinere a păcii şi de subvenţiile trimise de la Kremlin. 

Rusia se confruntă în prezent cu propriile dificultăţi, iar capacitatea guvernului rus de a susţine, în continuare, atât Transnistria cât şi regiunile separatiste proruse georgiene Abhazia şi Osetia de Sud, se află sub presiune.  "Judecând după situaţia economică dificilă şi deteriorarea continuă a condiţiilor  din regiunea Transnistria, mai ales după criza din Ucraina şi prăbuşirea rublei ruseşti, informaţia pare plauzibilă" a declarat un analist de la Institutul pentru Dezvoltare şi Iniţiative Sociale din Chişinău, referindu-se la informaţia publicată de Nezavisimaia Gazeta. "Federaţia Rusă se află într-o criză multilaterală şi nu poate să arunce cu banii în stânga şi-n dreapta"
 a afirmat Oazu Nantoi, directorul Institutului pentru Politici Publice din capitala moldoveană. 

Un oficial transnistrean a dat asigurări că Moscova este angajată, în continuare, în ajutorarea regiunii separatiste proruse, dar nu la nivelul de altădată. Astfel, în prezent, gazul nu mai este furnizat gratis, iar pensionarii nu mai pot călători gratuit în mijloacele de transport în comun, a declarat Dmitri Soin, membru al Sovietului Suprem. El a mai precizat că salariile din sectorul public au fost reduse, din vara trecută, cu 20%, iar plata suplimentelor la pensie, sistată. Dmitri Soin a avertizat că pierderea ajutoarelor ruseşti, pe lângă măsurile anterioare, ar putea "conduce republica nerecunoscută într-un dezastru economic"
 în contextul în care Tiraspolul înregistrează un deficit bugetar de 404 milioane de dolari, raportat la proiectul de buget pentru 2015. Pe cale de consecinţă, Transnistria caută noi surse de venit. Începând cu luna martie, maşinilor înmatriculate în afara Transnistriei li se va solicita un "card verde" la frontieră. Taxa este aplicabilă, iniţial, vehiculelor din Uniunea Europeană. 

La Tiraspol circulă zvonuri potrivit cărora urmează să le fie impuse noi taxe "celor care nu studiază şi nu muncesc în instituţiile transnistrene"
 potrivit unei familii al cărei fiu studiază în Republica Moldova. Informaţiile nu au putut fi confirmate din surse independente. 

Liderul transnistrean Evgheni Sevciuk a declarat că "prognoza pentru economia transnistreană pentru primul semestru din 2015 este negativa"
, adaugând că industria a înregistrat pierderi, iar în unele cazuri a oprită producţia. Date oficiale arată că exporturile din ianuarie către Rusia erau de 3,5 ori mai mici decât în aceeasi perioadă din 2014, iar comerţul cu Ucraina şi Republica Moldova a stagnat. Evgheni Sevciuk a afirmat că transnistrenii înţeleg că are loc o "replanificare" a bugetului Rusiei, dând asigurări că "proiectele umanitare" vor continua, fără să ofere alte detalii. În acest context, unii apreciază că Uniunea Europeană ar putea fi o sursă de "uşurare economică". Potrivit liderului republicii separatiste, 30% din exporturile transnistrene sunt efectuate deja către UE, însă o stimulare a comerţului cu Europa implică o politică de realiniere.

Bruxelles-ul a renunţat la taxarea bunurilor provenind din Transnistria, însă înţelegerea expiră în 2016. Până în prezent, Transnistria a refuzat să se alăture Acordului de Liber-Schimb semnat anul trecut de către UE cu Republica Moldova şi Ucraina. "Dacă. până la sfârşitul anului, Transnistria nu se reorientează către Europa" cu scopul de a păstra aceste scutiri de taxe, "sectoarele textil şi metalurgic, dar şi alte industrii, vor fi afectate dur"
 a apreciat Dmitri Soin.  Liderii de la Tiraspol nu ascund faptul că se confruntă cu o problemă serioasă şi au anunţat un concurs de planuri cincinale "anticriză", al cărui câştigător va obţine un premiu în valoare de 45.000 de dolari. 
.Recensământ amânat din lipsă de bani, proteste de stradă


Recensământul populaţiei din Transnistria, programat să aibă loc în octombrie 2015, a fost amânat din cauza lipsei fondurilor necesare. O situaţie asemănătoare s-a înregistrat în 2014. Deputaţii au decis amânarea “având în vedere posibilităţile componentei economice din republică”
. Deputatul Oleg Vasilatii a declarat că banii necesari organizării recensământului - respectiv, 500.000 dolari - vor fi redirecţionaţi. Situaţia este legată de refuzul Rusiei de a mai susţine financiar Transnistria, unde se înregistrează probleme serioase legate de plata salariilor şi pensiilor. Tiraspolul datorează Moscovei aproximativ 5 miliarde de dolari pentru facturile de gaze din ultimele două decenii. Pe fondul lipsei de susţinere, investitorii ruşi sunt pe cale de a se retrage din Transnistria. Uzina metalurgică de la Rîbniţa, care aduce venituri importante la buget, riscă să se închidă. Liderul de la Tiraspol, Evgheni Sevciuk, a făcut demersuri pe lângă Vladimir Putin pentru ca Rusia să-i acorde Transnistriei un nou împrumut în valoare de 100 milioane dolari pentru plata obligaţiilor sociale. Oficialii de la Moscova au refuzat, invocând problemele cu care se confruntă Rusia. În urma suspendării ajutoarelor financiare acordate de Rusia dar şi din cauza crizei regionale, schimburile comerciale între Tiraspol şi Moscova au ajuns la o cotă de doar 5%.


În urma lipsei finanţării ruseşti, în Transnistria au fost majorate serviciile comunale, mediale şi de învăţământ. Decizia autorităţilor a generat proteste, sute de oameni oeşind în stradă. Liderul mişcării Unitatea Populară, Anatoli Dirun, a îndemnat protestatarii să le ceară socoteală oficialilor pentru situaţia în care se află. “Costul întreţinerii unui hectar de pământ a crescut, în medie, de 2,5-3 ori. (…) Când ministrul spune că aveţi o productivitate mică la hectar, l-aş ruga să se suie pe tractor şi să lucreze ca mecanizator”
. 

Oficial rus: “Transnistria trebuie să fie un raion special al Republicii Moldova”


“Transnistria trebuie să fie un raion special cu garanţii speciale ale statului, în cadrul statului moldovenesc unic” a afirmat Grigori Karasin, adjunct al ministrului rus al Afacerilor Externe. Oficialul rus a făcut această declaraţie în Duma de Stat, subliniind că “Moscova urmăreşte cu atenţie relaţiile dintre Chişinău şi Tiraspol”. Grigori Karasin şi-a exprimat, totodată, speranţa că vor fi reluate negocierile în formatul “5+2” privind reglementarea transnistreană. Potrivit adjunctului diplomaţiei ruse “multe depind de noul guvern al Republicii Moldova”. A adăugat că Transnistria “este partenerul nostru, avem semnate o serie întreagă de acorduri interdepartamentale, în baza cărora acordăm sprijin practic în multe domenii (…). Dar, oficial, în privinţa reglementării transnistrene, unde participăm activ în formatul “5+2” şi alte formate, considerăm că Transnistria , fiind partenerul nostru, trebuie să fie un raion special cu garanţii speciale ale statului în cadrul statului moldovenesc unic”
. 


Un oficial al administraţiei ruse a afirmat că “susţinerea lui Evgheni Sevciuk” în poziţia de lider al Transnistriei “a fost o greşeală”. Potrivit oficialului, faptul că situaţia din Transnistria este “catastrofală” este cauzat de “proasta administrare” sub conducerea lui Sevciuk, care “este foarte slab”, iar “starea lucrurilor a fost generată şi de aceea că în multe posturi cheie au fost puse femei care îl influenţează”
. 
SWISSLEAKS
Filiala elveţiană a băncii britanice HSBC Private Bank este în central unui uriaș scandal de evaziune. "HSBC a încurajat o uriaşă fraudă la scară internaţională pentru a-şi servi clienţii cei mai înstăriţi" a afirmat Le Monde. Dezvăluirile făcute de presă sub numele SwissLeaks se bazează pe datele sustrase de un fost angajat al filialei elvețiene a băncii. Hervé Falciani, fost informatician și ex-angajat al HSBC pusese la dispoziția justiției și adminsitrației respectivele date. Le Monde şi alte 50 de publicaţii internaţionale - printre care The Guardian și Süddeutsche Zeitung - reunite în Consorţiul jurnaliștilor de investigații cu sediul la Washington, au avut acces la peste 100.000 de conturi bancare. În perioada analizată - respectiv 2006-2007 - aproximativ 180 de miliarde dolari au tranzitat respectivele conturi deschise la Geneva. Anchetatorii afirmă că, deseori, banii erau ascunși în spatele unor structuri offshore deschise, mai ales în Panama sau în insulele Virgine britanice.
Profilul clienţilor cu conturi nedeclarate
Le Monde a afirmat că profilurile celor care deţin sau care deţineau conturi ascunse la HSBC sunt foarte variate: personalități politice, oameni din lumea spectacolului, oameni de afaceri, medici, sportivi, membri ai familiilor regale. Din Franța, de exemplu, aproximativ 9.000 de persoane și-ar fi deschis conturi la filiala elvețiană a HSBC. „Graţie acestei industrii ilicite a conturilor offshore, ei au ascuns fiscului francez aproape 6 miliarde euro”
. Este de precizat că legea franceză nu împiedică deţinerea de conturi în Elveția, dar acestea trebuie declarate. Potrivit un raportor francez, citat de Le Monde, „doar 0,2% din conturile elveţiene ale francezilor erau declarate”. Procurorii francezi anchetează aproximativ 3.000 de clienți ai filialei HSBC din Hexagon. Aceştia ar fi ascuns fiscului francez peste 5,7 miliarde euro. 
Printre politicieni se numără un singur deputat francez, a precizat Le Monde. Sunt prezente, însă, personaje precum Rami Makhlouf - văr al președintelui sirian Bashar al-Assad, un fost ministru haitian şi un ex-ministru egiptean, condamnat în ţara sa la 5 ani închisoare „pentru abuz de bunuri sociale”. Alte nume importante sunt regele Mohamed IV al Marocului și regele Abdalah al Iordaniei. Filiala elveţiană a HSBC „a continuat să ofere servicii unor clienţi ale căror nume fuseseră citate defavorabil de Naţiunile Unite sau apăreau în presă cu afaceri legate de traficuri cu arme sau diamante şi în scandaluri de corupţie”
 a precizat consorţiul jurnaliștilor de investigații.
Reacţii
Banca HSBC recunoaște că a comis „greşeli în trecut” dar, ulterior, a realizat o „transformare radicală”. În fapt, este vorba despre „o serie de iniţiative” pentru a împiedica apariţia situaţiilor în care serviciile sale să fie utilizate în scop de evaziune fiscală sau pentru spălarea banilor.
Ministrul francez de Finanţe, Michel Sapin, a subliniat că „trebuie să fim  necruţători cu cei care au fraudat în trecut”. Oficialului francez a precizat că măsurile luate de Franţa pentru combaterea fraudei fiscale „ne-au permis să intrăm într-o nouă eră”
.
La Geneva, Asociația elveţiană a băncilor a menţionat: „cine nu respectă legile trebuie să asume consecinţele”. În plus, „alte voci din ţara cantoanelor cer chiar deschiderea unei anchete contra filialei locale a băncii britanice”
.
La Bruxelles, un magistrat belgian a precizat intenţia de a emite mandate de arestare pentru membrii conducerii filialei locale a HSBC, cu motivaţia că respectivele persoane refuză să coopereze cu justiția. Filiala HSBC este acuzată  fraudă fiscală și spălare de bani.
În Franța, HSBC a fost inculpată, în noiembrie 2014 printre altele sub acuzația de fraudă fiscală. Judecătorii ceruseră atunci o cauțiune de 50 de milioane euro. În urma dezvăluirilor grupate sub numele generic SwissLeaks, Parchetul a afirmat că „va analiza noile elemente şi va lua toate măsurile care se vor impune”. „Ţinând cont de amploarea scandalului SwissLeaks, HSBC ar dorit să negocieze cu justiţiile europene pentru a ajunge la un acord, cu riscul de a plăti amenzi record”. Pe de altă parte, în țările unde se află sub anchetă - precum Franța - HSBC „renunţă  treptat la activităţile sale sau în cel mai bun caz nu mai caută clienţi noi. O parte din fosta echipă de conducere înlăturată în aşteptarea unor eventuale noi măsuri”
.

Scandalul SwissLeaks scoate la lumină practicile îndoielnice ale băncilor. „Nu e vorba de maccarthysm fiscal, dar de o anchetă care dezvăluie ceea ce trebuia să rămână invizibil. Acest demers este de sperat să contribuie la (...) o mai mare justiţie fiscală” a afirmat Le Monde.
Repercusiuni în mass media
Scandalul HSBC are repercusiuni şi în mass media din Regatul Unit, unde cotidianul The Daily Telegraph a fost acuzat de trecerea sub tăcere a ştirii care a zguduit  cea mai mare bancă britanică din cauza unor contracte de publicitate cu aceasta. The Daily Telegraph a replicat, susţinând că a relatat, încă din 2012, despre ancheta lansată de fiscul britanic cu privire la conturi off-shore în Insula Jersey deschise de către banca HSBC pentru infractori rezidenţi în Marea Britanie. Ziarul le-a reproşat unora dintre competitori ai săi - The Guardian, The Times şi BBC - că nu au acordat aceeaşi atenţie scandalului deconturilor parlamentare în 2009, descoperit pentru prima oară de The Telegraph şi care a zguduit din temelii clasa politică britanică. Cotidianul precizează că, spre deosebire de BBC, nu se poate bizui pe sprijinul financiar al plătitorului de taxă audiovizuală - după cum nu beneficiază, precum The Guardian, de bani dintr-un fond fiduciar bine înzestrat - sau ca The Times, care primeşte subvenţii din profiturile tabloidelor din aceluiaşi trust al magnatului Rupert Murdoch.
PRECONIZAT CUTREMUR BURSIER

Experţi şi oamenii de afaceri avertizează că pe piaţa activelor financiare s-a format o bulă speculativă care riscă să se spargă şi să cauzeze haos pe burse, cu scăderi ale acţiunilor de până la 50%. Totuşi, investitorii sunt sfătuiţi să nu vândă în grabă acţiunile, întrucât anumite sectoare ale pieţelor financiare sunt cunoscute pentru randamentul ridicat pe care-l oferă în asemenea circumstanţe, precizează MoneyNews. „Nu avem voie să fim luaţi prin surprindere de prăbuşirea burselor de valori. De fapt, ar trebui să ne aşteptăm categoric la aşa ceva“
 a subliniat Mark Spitznagel, manager de fond de investiţii notoriu pentru speculaţiile profitabile din timpul crizei financiare din 2008.

La rândul său, Marc Faber, manager de fonduri de investiţii de origine elveţiană, autorul buletinului informativ Gloom Boom&Doom, învinovăţeşte politicile guvernamentale supraevaluate ale preşedintelui SUA şi reducerile  dobânzilor operate de Fed, care „penalizează veniturile cetăţenilor, pe cei care economisesc, chiar pe părinţii noştri, forţaţi să investească speculativ în acţiuni şi active imobiliare, în orice există pe piaţă“
.
Potrivit unor informaţii, miliardarul Warren Buffett, fondatorul Berkshire Hathaway, s-ar pregăti pentru o eventuală criză întrucât indicatorul Warren Buffett, ce raportează capitalizarea totală a companiilor din piaţă la PIB, sugerează un moment crucial când acţiunile trebuie vândute pentru evitarea pierderilor cauzate de un eventual colaps. În aceste condiţii, investitorii au la dispoziţie două soluţii: fie vând acţiunile, fie riscă totul în speranţa de a câştiga. 
Sean Hyman, fondatorul Absolute Profits, consideră că există şi a treia opţiune. „Există sectoare ale pieţei a căror performanţă este garantată în următoarele luni. Acest moment este nerentabil pentru vânzarea acţiunilor”. Sean Hyman are acces la un calendar Wall Street secret, în care sunt prezente 19 investiţii şi 38 de date când activele pot fi cumpărate şi vândute: Acest model poate transforma o investiţie de 1.000 de dolari în 178.000 de dolari în decursul a 20 de ani. „Calendarul este doar o mică parte a sistemului meu de investiţii. Am conceput şi un sistem de alertă în caz de colaps financiar pentru a preveni investitorii înaintea unui astfel de eveniment. Cine ar fi folosit acest sistem ar fi putut evita crizele financiare din 2000 şi din 2008“
.

Memento

În anul 2012, Sean Hyman a prezis că “acţiunile Best Buy”, producător american de aparate electronice, “vor coborî până la 11 dolari pe unitate şi vor reveni la nivelul iniţial de 40 de dolari în decursul a câteva luni”
. De asemenea, în 2013, Sean Hyman a prognozat că “bursa va urca până la un nivel istoric de 15.000 de puncte”
, deşi la momentul respectiv lichidările masive de acţiuni produceau haos pe piaţă. De fiecare dată, a avut dreptate.

FLASH. OPINII DE PRESĂ

„Timpul, un lux în conflictul ucrainean” - „Ucraina, pe cale să fie o nouă Bosnie”

Ce urmărește fiecare parte în negociere - ridică întrebarea Süddeutsche Zeitung, referindu-se la acordul de pace. „Ucraina vrea să fie liberă, Rusia vrea zona ei de influenţă, iar Occidentul vrea să dea Ucrainei posibilitatea să îşi onbină libertatea, arătând astfel că Moscova a încălcat un tabu internaţional”. În acest context, „livrările de arme” nu au rolul determinant. Potrivit publicaţiei, problema rezidă în „dificultatea lui Putin de a continua acest război din umbră” iar „momentul în care nu va mai putea opera indirect nu este departe”
.  

Runda de negocieri în „format Normandia” de la Minsk vizează „o soluţie de respectare a unui acord semant deja în septembrie anul trecut, dar de care toată lumea a uitat cât a putut de repede”, a apreciat Le Monde. Pe cale de consecinţă, „trebuie readaptat acordul de la Minsk” din septembrie 2014 „la realitatea nouă”, cauză pentru care „toată lumea s-a străduit, teoretic”. Potrivit cotidianului parizian, marele câştigător al reuniunii de la Minsk este, însă, Alexander Lukașenko, președintele Belarus, „ultimul dictator al Europei, gazda acestei reuniuni care a reuşit să se repună pe harta politică europeană, deşi europenii voiau să-l izoleze prin orice mijloace”
.
„Timpul e un lux în conflictul ucrainean” iar „Ucraina e pe cale de a deveni o nouă Bosnie” - a fost semnalul de alarmă tras de Die Welt anterior reuniunii de la Minsk, unde acordul trebuie „să ţină cont de realitatea din teren”. În același timp, „diplomaţia (...) nu poate dura la infinit. În acest context, Occidentul aplică toate metodele de presiune, inclusiv dezbaterea privind livrarea de arme din SUA către Ucraina, pe care Kievul le cere insistent. NATO anunţă planuri pentu Forţa Rapidă din Est”
. 
Presa a opinat, în mare parte, că acordul de pace de la Minsk este departe de a fi un succes diplomatic, iar acordul trebuie să treacă "testul realității". Cele mai acide concluzii după negocierile maraton din Belarus aparţin publicaţiei Der Spiegel, care a apreciat că în urma acordului de la Minsk a rămas o Ucraină divizată de facto. "Angela Merkel (…) nu i-a putut face nici pe americani, nici pe ruşi să renunţe la pradă. Ce rămâne în urmă este o ţară divizată". Publicaţia germană a susținut că responsabilitatea "destrămării" Ucrainei revine, în egală măsură, rușilor și americanilor, în timp ce eforturile europenilor de a instaura pacea și rațiunea au eșuat.  "Nici ruşii, nici americanii nu vor să renunţe la Ucraina” iar Angela Merkel “cea mai puternică femeie din Europa nu poate schimba asta. Ce s-a întâmplat în Ucraina? O pradă a marilor puteri. Americanii şi ruşii trag de graniţe spre vest, respectiv spre est. Trag până când ţara se frânge. Cine încă mai crede că o împarţire a ţării încă mai poate fi evitată?".  Ucraina este, de facto, divizată. "Vestul Ucrainei va fi un protectorat american, iar estul, un protectorat rus"
.
Die Zeit a afirmat că Vladimir Putin a bifat o victorie la Minsk. "Promisiunea de pace de la Minsk nu este un triumf al diplomaţiei. Preşedintele Rusiei nu va pune capăt războiului. Vrea ca el să continue la foc mic"
.
“Dacă istoricii se vor întreba în viitor care au fost circumstanţele în care a izbucnit noul Război Rece, vor putea indica, fără ezitare, capitala Bavariei. Münchenul este acum simbolul noii confruntări între Est şi Vest, care aminteşte de vechiul conflict, pe care, însă, Occidentul nu şi-l doreşte: un conflict căruia îi lipseşte cu desăvârşire conturul ideologic” comenta Deutsche Welle anterior Conferinţei pe probleme de securitate de la München.  
Pe de altă parte, unele publicaţii subliniază eforturile diplomatice intense depuse de Angela Merkel. Astfel, Handelsblatt a insistat asupra "ascensiunii cancelarului în diplomația globală". "Mulţumită dedicării Angelei Merkel lucrurile se mişcă în Ucraina". Publicația a punctat că, în cazul crizei din Ucraina nu americanii au avut rolul central în tentativa de a rezolva conflictul, dar Angela Merkel. Ziarul amintește cuvintele de apreciere rostite de Barack Obama la adresa Angelei Merkel. "Când se va vorbi despre succes, cu siguranţă că acesta va fi legat de eforturile extraordinare şi de răbdarea Angelei Merkel"
.

“Agresiunea din Ucraina este un duş rece”

Germania “refuză să vândă tancuri Lituaniei, una dintre cele trei state baltice care se tem că vor fi următoarea ţintă a agresiunii ruse”
 a afirmat presa germană. Informații în acest sens au fost publicate, de exemplu, în Die Welt am Sonntag, care a precizat că “Executivul de la Berlin refuză să vândă Lituaniei, membră a Uniunii Europene şi a NATO, mai multe tancuri de tip Boxer" unul dintre cele mai moderne modele din lume. "O livrare de vehicule blindate de la armata germană sau revânzarea unor vehicule care urmează a fi procurate nu sunt incluse în planurile noastre" a afirmat un purtător de cuvânt, potrivit publicaţiei. Decizia, așa cum a fost prezentată de Die Welt am Sonntag, a fost criticată. "E în interesul nostru să întărim capabilităţile aliaţilor noştri NATO din zona baltică", a afirmat Rainer Arnold, expert în probleme de apărare.

Ulterior, Ministerul german al Apărării a precizat că este "dispus" să vândă tancurile Lituaniei. "Suntem gata să facem tot ce ne stă în putinţă pentru a susţine Lituania în această afacere". Deividas Matulionis, ambasadorul Lituaniei în Germania, a confirmat că guvernul său a lansat o licitație. "Guvernul lituanian primeşte oferte pentru achiziţionarea a peste 100 de tancuri uşoare. O companie germană participă la licitaţie. Decizia va fi luată până la finele lunii martie"
.

Anterior atitudinilor contradictorii legate de livrarea tancurilor germane către Lituania, fostul secretar general al NATO, Anders Fogh Rasmussen, a avertizat că Vladimir Putin ar putea lansa un atac hibrid în statele baltice pentru a testa mobilizarea NATO. Predecesorul lui Jens Stoltenberg a declarat pentru The Telegraph că ambițiile liderului de la Kremlin depășesc Ucraina, iar Vladimir Putin va încerca să vadă cum reacționează aliații în Estonia, Lituania și Letonia. Potrivit lui Anders Fogh Rasmussen, principalul scop al lui Putin este de a zdruncina solidaritatea NATO pentru a reafirma dominația Rusiei în Europa de Est. "Nu e vorba despre Ucraina. Putin vrea să redea Rusiei fosta poziţie de mare putere". "Există o probabilitate mare să intervină în statele baltice pentru a testa Articoul 5 al NATO". "Putin ştie că dacă va încălca linia roşie şi va ataca un aliat NATO va fi înfrânt. Să lămurim aspectul ăsta. Dar este un specialist al războiului hibrid". Rasmussen a subliniat că europenii au redus atât de mult costurile militare din cauza crizei economice încât abia se mai pot apăra fără ajutorul SUA. "Situaţia e critică. Avem mulţi soldaţi, dar nu-i putem deplasa", a subliniat el. “Ţările NATO au redus cheltuielile pentru apărare cu 20% în ultimii cinci ani - unele, cu 40% -  în timp ce Rusia a crescut cheltuielile cu 80%. Agresiunea din Ucraina este un duş rece"
. 

La sfârşitul lunii augist 2014, Anders Fogh Rasmussen - secretar general NATO, în epocă - a declarat că Ucraina este liberă să vizeze accederea în alianța nord-atlantică. Declarația lui Anders Fogh Rasmussen a apărut după ce premierul Ucrainei, Arseni Iațeniuk, anunțase că Ucraina renunță la statutul de țară neutră în favoarea aspirațiilor nord-atlantice. "Nu voi interveni în discuţiile politice din Ucraina. Dar lăsaţi-mă să vă reaminesc decizia summit-ului NATO din 2008 de la Bucureşti, potrivit căreia Ucraina "va deveni membru NATO", desigur, în condiţiile în care Ucraina doreşte asta şi îndeplineşte criteriile necesare"
, a afirmat Anders Fogh Rasmussen.  

Ministrul de Externe al Rusiei, Serghei Lavrov, a afirmat explicit că actuala criză din Ucraina își are sorgintea în summit-ul NATO din 2008, de la București. “În termeni practici (…) seminţele acestei crize au fost sădite în anul 2008, în aprilie, în timpul summit-ului NATO de la Bucureşti, când liderii NATO au afirmat, în declaraţia finală, că Georgia şi Ucraina vor deveni membre ale Alianţei"
 a declarat Serghei Lavrov.
“Părerea dominantă la Moscova este că evoluţiile din Ucraina sunt rezultatul faptului că statele occidentale nu au înţeles temerile şi interesele Rusiei în zona ei de influenţă din perioada Războiului Rece, în special în ceea ce priveşte extinderea NATO. O altă consecinţă a acestui fapt este orientarea către o conducere de mână forte în Rusia, unde democraţia şi valorile occidentale au ajuns să fie dezavuate”
 a precizat Serghei Karaganov, director al Council for Foreign and Defence Policy, un centru rus de analiză politică.
„După ce a câştigat Războiul Rece, acum toată Europa îl pierde', iar continentul european „intră divizat într-o nouă etapă a relaţiilor internaţionale, marcată din nou de confruntare şi chiar de riscul unui război” a afirmat Rosiiskaia Gazeta. Se desprinde concluzia că „în contextul actual, pentru a diminua riscul de escaladare a conflictului ucrainean, Europa este cea care trebuie să facă nişte concesii”
. 
„Rusia este înclinată spre anexarea vecinilor săi” a afirmat Business Insider. Rusia avansează cu "anexarea înfiorătoare" a două regiuni separatiste georgiene, „ca parte a unei strategii agresive de a-şi extinde influenţa în regiune” a declarat ministrul de Externe al Georgiei. El a subliniat îngrijorarea Georgiei cu privire la acordurile semnate de Moscova, „care aprofundează integrarea regiunilor georgiene Abhazia şi Osetia de Sud”
. 
Grecia nelinişteşte Europa, care “ar trebui să dizolve Troica”
Întrucât părea că „Eurogroup va reuşi să ajungă la o înţelegere privind situaţia Greciei” iar „atmosfera” era „constructivă” la reuniunea miniştrilor de finanţe privind dosarul elen, „ministrul german de finanţe Wolfgang Schauble a părăsit şedinţa liniștit pentru a se întoarce la Berlin”. Ministrul elen „părea dispus să accepte o declaraţie comună a Eurogroup care să precizeze că Atena se angajează să îşi respecte angajamentele internaţionale”. Însă, după plecarea ministrului german, ”cel grec şi-a retras acordul” iar „reuniunea a eşuat” a descris, punctual, situaţia, Der Spiegel. Pe de altă parte, însă, Grecia are nevoie de prelungirea acordului de finanţare, întrucât „nu are bani să funcţioneze”, motiv pentru care „grecii ar trebui să facă nişte concesii”. Pe de altă parte, însă, Europa ar trebui „să accepte dizolvarea Troicii, măcar”. Grexit-ul ar fi „cel mai sumbru scenariu pentru zona euro” cu atât mai mult cu cât „nimeni nu poate prezice cum s-ar desfăşura un asemenea proces şi care ar fi reacţia pieţelor”

Grecia „e la doi paşi de faliment”, iar noul premier elen „s-a gândit că soluţia cea mai bună e să meargă pe contrasens” a afirmat Le Figaro. Alexis Tsipras a cerut Parlamentului de la Atena un vot de încredere „care să confirme direcţia de reforme a noului guvern. (...) Atena are un mandat clar şi el se numeşte respingerea soluţiilor găsite la Bruxelles. Orice e bun, numai să fie copt la Atena. Un credit punte, o relaxare a condiţiilor, o amânare până la calendele greceşti a datoriei, orice”
. 
Oficialii greci din domeniul energiei se opun privatizării a precizat The New York Times. „Nou plan al Greciei de restructurare a economiei, întocmit pentru a satisface creditorii din zona euro, s-a lovit de rezistenţa ideei de a vinde active. Pe de altă parte, preşedintele Băncii Centrale Europene, Mario Draghi, a afirmat că viitorul zonei euro rămâne în zona de risc. Draghi a precizat că ţările membre ar putea fi nevoite să renunţe la o doză de independenţă şi să creeze mai multe instituţii pan-europene”
. 
Lupta antiteroristă vs drepturile omului şi libertatea presei
Barack Obama a cerut Congresului american autorizarea ca „operaţiunile împotriva Statului Islamic să fie prelungite cu până la trei ani, să vizeze gruparea teroristă şi alte forţe asociate, să nu existe limitare geografică în contextul în care jihadiştii anunţă că vor să ocupe şi alte teritorii” și „interzicerea operaţiunilor terestre ofensive de durată”. Practic, „Barack Obama spune aşa: nu va exista o nouă invazie şi ocupare pe termen lung, aşa cum a fost în Afganistan şi Irak, dar vor exista, la nevoie, unele operaţiuni ale forţelor speciale. La nevoie înseamnă fie raiduri ţintite împotriva unor lideri ai Statului Islamic, fie operaţiuni de salvare a unor ostatici capturaţi”. Președintele american „vrea să aibă o bază legală solidă pentru operaţiunile viitoare”
. 
Regele Abdullah al II-lea al Iordaniei „promitea un „război fără milă” împotriva grupării Statul Islamic. A doua zi, 30 de bombardiere au efectuat raiduri asupra capitalei autoproclamatului califat, oraşul Raqqa, în Siria. Între timp, cresc temerile că Libia va deveni o nouă bază de operare pentru teroriştii islamişti”
. Ministrul iordanian de Externe a afirmat că este doar începutul. „Îi vom ataca acolo unde sunt cu tot ce avem”
. Mai mult, Iordania a decis să își extindă misiunile și în Irak. 

Între timp, „organizaţia jihadistă devine din ce în ce mai activă în Libia. Avertismentul vine de la ambasadorul libian în Emiratele Arabe Unite, care a precizat că teroriştii operează deja în şapte oraşe”. Diplomatul libian „a atras atenţia că o combatere eficientă a Statului Islamic în Irak nu poate ignora componenta libiană. În ţara ajunsă în haos din cauza luptelor interne se pare că ar sosi, în mod permanent, luptători recrutaţi din Yemen, Tunisia, Algeria şi Cecenia”
.
Ucigaşul din cadrul Statului Islamic, Mohammed Emwazi, este un londonez aflat în atenţia MI5 din anul 2009, a precizat The Guardian. „Britanicul, cunoscut ca un extremist care a ieşit în evidenţă prin decapitarea jurnaliştilor şi a personalului umanitar, era cunoscut de serviciile de informaţii cu cinci ani înainte de a apărea în public într-o serie de înregistrări propagandistice sinistre ale Statului Islamic. Este confirmat faptul că Mohammad Emwazi, un londonez în vârstă de 26 cu studii în domeniul IT, este militantul etichetat drept "Jihadi John", care a revendicat (...) decapitările a cel puţin şapte ostatici americani, britanici şi din alte ţări”. S-a relevat, de asemenea, că serviciile de informaţii l-au urmărit încă din 2009, când i-a fost refuzată intrarea în Tanzania, până la mijlocul anului 2013, atunci i-a fost informată familia că a ajuns în Siria. În această perioadă, „s-a plâns ocazional că a fost hărţuit de MI5, dar britanicul (...) a dispărut (...) înainte de a ajunge pe scena lumii în poziţia de figură criminală a Statului Islamic, în august 2014”
.
Postările online au demascat suspecţi care au vrut să se alăture Statului Islamic, a precizat The Wall Street Journal. „Presupusele aspiraţii a doi bărbaţi din Brooklyn de a se alătura Stat Islamic au început să prindă contur. Atunci când unul dintre ei l-a ameninţat pe preşedintele Obama într-un mesaj online, a atras atenţia Serviciului Secret american”
.

Presa internaţională a abordat atentatul terorist de la Charlie Hebdo din multiple unghiuri, dincolo de manifestarea solidarităţii cu poporul francez şi cu jurnaliştii ucişi. Jurnaliştii atrag atenţia asupra faptului că măsurile antiteroriste sunt pe cale să alimenteze tentaţia de limitare a drepturilor lşi libertăţilor,   
The Economist a atras atenţia asupra previzibilei potenţări a încercărilor de limitare a libertăţii de expresie în Europa. "Pe continentul european reacţia a fost una de şoc şi indignare. La fel ca (...) Chalghouni - imamul de Drancy - comunitatea musulmană moderată şi-a exprimat dezgustul şi a condamnat ceea ce  consideră a fi pervertirea religiei lor. Liderii politici de pe continent şi-au exprimat şi ei solidaritatea cu poporul francez, în timp ce populiştii anti-Islam nu au ratat ocazia de e exploata anxietăţile care îi privesc pe musulmanii radicali. "Suntem în război" a afirmat Gert Wilders în Olanda. Crimele de la Paris au inflamat pe continent disputele de lungă durată privind conflictul dintre libertatea de expresie, sensibilităţile religioase şi radicalismul musulman violent, cu Franţa care se plasează acum în epicentrul acestei bătălii"
.

The New Yorker a subliniat posibilul efect politic pervers, în sensul ascensiunii suplimentare a extremei dreapta franceze şi a limitării libertăţii de expresie. "Este un atac asupra asupra unei publicaţii şi a unui cartier, asupra unei ţări şi a presei de acolo, asupra oricărui jurnalist, din orice oraş. Franţa, se va spune (...), nu a reuşit să găsească o cale de a gestiona propria sa diversitate. Natura acestui eşec va stîrni dezbateri aprinse şi vor fi discutate si alternativele posibile. Marine Le Pen, liderul Frontului Naţional, va oferi fără îndoială propriile sale răspunsuri, radicale şi deloc îmbucurătoare (...). Dar cine va veni, în Franţa şi în alte ţări în care libertatea de expresie este pusă în discuţie prin atacul asupra Charlie Hebdo, va găsi răspunsuri mai potrivite?"
.

The Financial Times a abordat impactul posibil al atentatului asupra vieții politice, criticând și ceea ce consideră a fi practicile editoriale provocatoare. "Franţa este patria lui Voltaire dar şi a nesăbuinţei editoriale asumate la Charlie Hebdo. Asta nu înseamnă că ucigaşii nu trebuie prinşi şi pedepsiţi, dar nici că libertatea de expresie trebuie limitată atunci cînd e vorba de satirizarea religiei. Este doar o constatare că o doză de bun simţ ar fi fost binevenită în cazul unor publicaţii precum Charlie Hebdo sau Jyllands-Posten - publicaţia daneză care a publicat caricaturi cu profetul Mahomed - care, deşi pretind că provocările la adresa musulmanilor sunt un demers în favoarea libertăţii de expresie, se comportă, de fapt, în mod stupid"
.
The Guardian şi-a manifestat îngrijorarea că ar putea urma o suprareacţie, ca în cazul atacului terorist de la 11 septembrie 2001, când „s-a greşit grav” prin "universalizarea răspunsului". "Mii de vieţi au fost pierdute şi regimuri au fost destabilizate în regiune. Guverne democratice au alunecat pe panta autoritarismului. În ţări (...) ca Statele Unite şi Marea Britanie (...) comunicaţiile private, procedurile legale şi chiar libertatea de expresie au fost limitate sau puse în pericol". Concluzia este fermă. "Astăzi, teroriştii francezi vor acelaşi lucru. Vor să fie sporită intruziunea statului, extinderea supravegherii. Noi legi, noi mecanisme de control (...). Ei ştiu că în cele mai multe state occidentale există cercuri birocratice (...) care exact asta doresc. Aceste cercuri fac o prioritate din securitatea publică dar ignoră cadoul pe care îl fac teroriştilor. În aceste condiţii ne aşteptăm la noi demersuri din partea serviciilor de securitate (...) pentru puteri sporite şi mai multă supraveghere"
.
The Spectator a apreciat că, deși au mai existat agresiuni împotriva libertății de expresie, "violenţa islamică reprezintă de departe cea mai virulentă ameninţare”. Extremiștii au încercat în ultimii ani „să impună ca o credinţă, o religie, o figură istorică să fie plasate deasupra criticii, investigaţiei, libertăţii de expresie"
.
The Telegraph a atacat culpabilizarea automată și generalizantă a Occidentului inclusiv pentru recrudescența terorismului. "Există tentaţia de a contextualiza atacurile făcând trimitere la alienarea resimţită de musulmanii francezi. Abordarea are la bază o aserţiune larg răspîndită, anume că atacurile islamiste sunt doar reacţii, replici la provocările Occidentului. Încă din vremea în care Ayatolahul Khomeini promulga o fatwa prin care cerea uciderea lui Salman Rushdie, în 1989, s-a acceptat ideea că autorii, artiştii, caricaturiştii sunt unicii responsabili pentru atacurile violente îndreptate asupra lor. Or, expansiunea Statului Islamic demonstrează un lucru important, anume că există  o provocare ce depăşeşte în mod evident acest punct. Jihadiştii ucid pentru că asta vor să facă. Nu are importanţă că eşti un caricaturist francez, un copil Yezid sau însoţitorul unui jurnalist: dacă nu eşti unul dintre cei aleşi eşti o ţintă. Provocările sunt doar o scuză"
.
Organizația Reporteri Fără Frontiere a publicat cea mai recentă ediţie a clasamentului mondial al libertății presei. „Concluzia generală e că în statele democratice se înregistrează tot mai multe derapaje de la propriile principii. Statele din nordul Europei conduc clasamentul la nivel mondial, iar celelalte ţări membre UE scad în topul internaţional - fapt ce provoacă îngrijorări serioase legate de stabilitatea modelului european”. Organizația subliniază că „multe state europene adoptă legislaţii pentru combaterea terorismului care nu fac altceva decât să creeze un cadru de supraveghere generală. Franţa şi Marea Britanie ocupă locurile 38, respectiv 34 în clasament şi sunt, de departe, cele mai grave cazuri europene”, în comparație cu alte state similare, precum Germania sau Belgia care se clasează pe locurile 12, respectiv 15. „Franţa”, de exemplu, „e surclasată de Jamaica, Slovacia, Costa Rica, Namibia, Ghana, Uruguay sau Surinam”. Mult mai grav, „Statele Unite se clasează pe locul 49, periculos de aproape de zona „portocalie” a listei”
. 
„Sarkozy preia retorica Kremlinului”
; socialiştii francezi vs Frontul Naţional 

Nicolas Sarkozy a preluat retorica Kremlinului în dosarul ucrainean, a afirmat presa franceză. „Crimeea a ales Rusia şi nu i se poate reproşa acest lucru„ a declarat Nicolas Sarkozy în fata liderilor UMP. „Ex-preşedintele francez aprobă astfel anexarea peninsulei, o poziţie incredibilă pentru un fost şef de stat”„ a subliniat L’Obs. Publicaţia îi aminteşte lui Nicolas Sarkozy că „referendumul„ din martie 2014, „organizat la repezeală de pro-ruşi, nu a fost recunoscut nici de ONU, nici de Uniunea europeană şi nici de OSCE„
. L’Obs a menţionat că „fostul preşedinte consideră Kievul ca fiind agresorul din estul ţării. Exact aşa susţine şi Moscova dar şi Frontul Naţional„, partidul extremei dreapta franceze.

Ziarul Le Monde a comentat luarea de poziţie a fostului preşedinte al Franţei apreciind că acesta „recunoaşte implicit legalitatea ataşării Crimeeii. El preia astfel retorica oficialilor ruşi care pretind că locuitorii peninsulei au făcut atunci o alegere democratică„. Le Monde a subliniat schimbarea radicală a poziţiei de principiu a lui Nicolas Sarkozy. În august 2008, când era preşedinte, s-a împotrivit autoproclamării independenţei unor regiuni din Georgia, Abhazia şi Oseţia de sud. În susţinerea actualei opinii, Nicolas Sarkozy a invocat exemplul Kosovo. „Dacă această regiune a avut dreptul să se despartă de Serbia, nu văd de ce nu am putea avea acelaşi raţionament cu Crimeea?„ s-a întrebat, retoric, fostul preşedintele al Franţei. „El uită, între altele, că aceste două situaţii nu au nimic în comun„ a afirmat Le Monde. „Kosovo s-a separat de Serbia după un război care a făcut 10.000 de morţi, după o operaţiune NATO şi după 9 ani de protectorat ONU. In Crimeea nu s-au înregistrat persecuţii sau violenţe contra rusofonilor iar afacerea s-a terminat într-o lună„. În discursul său „liderul principalului partid de opoziţie din Franţa s-a pronunţat şi în favoarea instaurării unei forţe de interpunere în Ucraina pentru a-i proteja pe rusofoni„. Prin această declaraţie „Nicolas Sarkozy preia din nou, cuvânt cu cuvânt, retorica Kremlinului. În aceaşi zi când Sarkozy vorbea la Paris, la Moscova, Serghei Lavrov, şeful diplomaţiei ruse, evoca eradicarea ruşilor şi evreilor din Ucraina„ a precizat Le Monde. Legat de perspectivele euro-atlantice ale Kievului, Nicolas Sarkozy a afirmat că „Ucraina trebuie să-şi păstreze poziţia de punte între Europa şi Rusia; ţara nu are vocaţia să intre nici în UE şi nici în NATO„. Ziarul a amintit, însă, că la summitul NATO de la Bucureşti, din 2008, „Sarkozy se angajase alături de alţi şefi de stat şi de guvern prezenţi ca, într-o zi, atât Georgia cât şi Ucraina să adere la structurile Aliantei Nord-Atlantice„
. 
Partidul Socialist francez „a reuşit ceea ce părea imposibil: să câştige un mandat parlamentar într-o cursă foarte strânsă cu Frontul Naţional” condus de Marine Le Pen, „în condiţiile în care conservatorii din UMP au refuzat să acorde susţinere publică pentru candidatul socialist”. Socialiștii au obţinut 51,4%, pentru Frontul Național votând 48,5% dintre alegători. Rezultatul este cu atât mai important cu cât reprezintă un test înainte de alegerile locale ce vor avea loc în luna martie, în toată Franța. Victoria stângii este atribuită creșterii popularităţii liderului de la Elysée după atacurile teroriste de la Paris din luna ianuarie. Dar „nu poate trece neobservat scorul extraordinar de bun al extremei drepte franceze, care arată cât de multă susţinere are acest partid în continuare”, iar „aşa numitul „spirit al lui ianuarie”, de la care Hollande spera mai multă unitate în Franţa, se arată extrem de fragil”
.  
Probleme sensibile în relaţia Washington - Tel Aviv
Declarația premierului Benjamin Netanyahu din 2012, în plenul ONU, potrivit căreia Iranul este la un an distanță de fabricarea unei bombe atomice, a fost contrazisă de Mossad, potrivit unui document secret al serviciului israelian, publicat de The Guardian. Cotidianul britanic și Al Jazeera au permis o incursiune în lumea serviciilor secrete, prin publicarea unor documente secrete ale celor mai influente servicii de informații din lume. Primele materialele de presă au la bază fișiere ale Mossad-ului, serviciul de informaţii externe al Israelului, urmând dezvăluri din dosare CIA, FSB sau MI-5. 

În 2012, în fața liderilor mondiali reuniţi în plenara ONU, Benjamin Netanyahu a atras din nou atenția asupra amenințării nucleare reprezentate de Iran. Servindu-se de reprezentări grafice, premierul israelian a îndemnat la acțiuni împotriva Teheranului, despre care susținea că va putea construi o bomba atomică în maximum un an. Dar, “într-un raport secret împărtăşit cu Africa de Sud câteva săptămâni mai târziu”, Mossad a concluzionat că Iranul "nu întreprinde activitatea necesară pentru producerea armelor"
. Raportul “reliefează contrastul dintre retorica politicienilor israelieni şi estimările serviciilor secrete”.  

Documentele secrete au ajuns în presă într-un moment delicat pentru relațiile bilaterale americano-israeliene. Barack Obama a fost vizibil deranjat că Benjamin Netanyahu a programat, împreună cu liderii republicani, să susțină o declarație în fața Congresului american, în plină campanie electorală la Ierusalim și fără a-l consulta în prelabil. "Dacă, pentru moment, am ignora incidentul Pollard” spionul israelian arestat în SUA, “administraţia americană nu a fost niciodată mai umilită de Israel"
 a afirmat un diplomat israelian. 
Una dintre temerile Washingtonului legate de vizita lui Netanyahu este legată de insistenţa liderului israelian asupra faptului că programul nuclear al Iranului este o amenințare iminentă care necesită măsuri urgente și aspre. „Ca abordare politică, credem că este o greşeală ca premierul oricărei ţări să vină să vorbească în faţa Congresului cu câteva săptămâni înainte ca în ţara lui să aibă loc alegeri. Dă impresia că suntem părtinitori”
 a declarat  Barack Obama. Casa Albă a anunțat că președintele Barack Obama nu se va întâlni cu Netanyahu la Washington, invocând faptul că tipul de politică al Casei Albe nu permite astfel de întrevederi cu lideri aflați în campanie electorală. Alegerile din Israel vor avea loc pe 17 martie 2015. Un oficial american a afirmat că “Barack Obama i-a telefonat lui Netanyahu, solicitându-i să nu încurajeze congresmanii americani în sensul adoptării de noi sancţiuni împotriva Iranului. Preşedintele american a precizat că încearcă să ajungă la un acord cu Iranul pentru prevenirea obţinerii armei nucleare de Teheran. În baza acordului, comunităţii internaţionale îi va fi permis să verifice dacă proiectele nucleare ale Iranului au scopuri paşnice”
.
Premierul israelian Benjamin Netanyahu a avertizat cu privire la "valul islamizării" pe teritoriul european. Premierul Israelului a subliniat că țara sa intenționează să extindă comerțul cu Estul din cauza ostilității cu care se confruntă evreii în Europa. "Cu siguranţă că vrem să ne reducem dependenţa de anumite pieţe din Vest", a declarat Netanyahu. "Europa de Vest are de-a face cu un val de islamizare, de anti-semitism şi anti-sionism. Vrem să ne asigurăm că în anii care vor urma statul israelian va avea la dispoziţie pieţe diverse pe tot globul", a spus premierul israelian. În 2014, Uniunea Europeană a rămas cel mai important partener comercial al Israelului, dar Asia a depășit pentru prima oară Statele Unite în relațiile comerciale cu Israelul. “Evenimentele recente par să fi catalizat procesul”
. 
Surse documentare: 
Le Monde

Le Figaro

Courrier International

Libération
Le Point
Les Echos 

L’Express
La Croix
L’Obs     
L’Humanité

Charlie Hebdo

La Dépêche du Midi 
The Telegraph
The Guardian 
The Independent 

The Daily Mail
The Huffington Post
The Economist 
EUobserver    
Bloomberg
The New York Times
The Washington Post
The Financial Times
Business Insider 

The Wall Street Journal 
International Business Times
The New Yorker     
The Local
The Spectator 
Foreign Policy 
USA Today
MarketWatch
Stratfor   
Il Messaggero
El Pais   

Der Spiegel
Bild
Die Welt
Die Zeit 
Süddeutsche Zeitung
Handelsblatt
Die Welt am Sonntag
Al Monitor 

Ha'aretz 
The Jerusalem Post      
Proto Thema
Kathimerini     
Pravda
Kommersant
Nezavisimaia Gazeta
Rosiiskaia Gazeta    

Rossia Today
Sputnik  

Associated Press
Deutsche Welle
Europa liberă   

Reuters 

RTE News
ABC News
Sky News
MoneyNews 

Fox Business  
CNBC   
DPA
AFP

CNN

RFI 

RIA Novosti
Itar Tass
Interfax 
BelTA 

Unian
InfoTag
Rosbalt   
Ukrinform
Mediafax 

Agerpres        

� Libération 


� Ibidem


� Rossia Today 


� DPA 


� Bloomberg 


� Reuters 


� Pravda 


� Reuters


� RTE News


� RIA Novosti 


� AFP


� Reuters 


� CNN 


� RFI


� Ibidem


� RIA Novosti


� Itar Tass 


� CNN


� Reuters 


� Rossia Today 


� The Telegraph


� Le Point


� Itar Tass


� Der Spiegel 


� La Dépêche du Midi


� AFP


� The Independent


� The Daily Mail


� ABC News


� Il Messaggero


� The Local


� BelTA


� AFP


� Unian


� Itar-Tass 


� Ibidem 


� Bloomberg 


� RFI 


� The New York Times 


� Sputnik 


� Ibidem


� Interfax


� CNN 


� Ukrinform 


� Kommersant


� RFI 


� Bloomberg 


� Unian 


� Ibidem 


� Sputnik 


� BBC 


� Ibidem 


� BBC


� AFP


� The Washington Post 


� Ibidem 


� Ibid 


� RFI


� CNN


� USA Today 


� CNBC 


� CNBC 


� Ibidem 


� AFP


� The Guardian 


� Ibidem 


� Bloomberg 


� Ibidem 


� Bloomberg


� Deutsche Welle


� BBC 


� Proto Thema 


� BBC 


� Mediafax


� Agerpres


� AFP 


� The Financial Times 


� Mediafax 


� Reuters 


� MarketWatch 


� CNBC 


� Bild 


� Ibidem 


� Ibid


� Ibid


� Agerpres


� AFP 


� L’Humanité 


� The Independent


� Les Echos


� The Telegraph


� L’Express


� Le Figaro


� Courrier International


� AFP


� MarketWatch 


� BBC 


� Bloomberg


� Bloomberg 


� Kathimerini 


� Bloomberg


� AFP


� AFP


� Sky News 


� RFI


� Le Figaro 


� AFP 


� Ibidem


� Ibid


� CNN 


� CNN 


� Ibidem 


� Ibid 


� Le Monde 


� Associated Press


� Mediafax


� The Guardian


� Ibidem 


� The Guardian 


� Foreign Policy 


� International Business Times 


� AFP


� Charlie Hebdo 


� Le Point 


� The Telegraph 


� AFP


� The Huffington Post


� ABC News


� CNN 


� BBC


� La Croix


� El Pais


� AFP


� Ibidem 


� BBC 


� Reuters 


� RFI


� Le Figaro 


� AFP


� Deutsche Welle


� La Croix 


� Bloomberg 


� Nezavisimaia Gazeta


� Ibidem


� The Guardian


� Itar Tass 


� Ibidem 


� InfoTag


� Europa liberă 


� InfoTag 


� Rosbalt 


� Le Monde 


� Ibidem 


� Le Monde


� Ibidem


� Ibid


� MoneyNews 


� Ibidem 


� Ibid 


� Bloomberg


� Fox Business 


� Die Welt 


� Süddeutsche Zeitung 


� Le Monde 


� Die Welt 


� Der Spiegel 


� Die Zeit 


� Handelsblatt 


� The Telegraph 


� Die Welt am Sonntag 


� Die Welt am Sonntag 


� The Telegraph 


� EUobserver 


� Bloomberg 


� Reuters 


� Rosiiskaia Gazeta 


� Business Insider 


� Der Spiegel 


� Le Figaro 


� The New York Times 


� Le Monde 


� The New York Times 


� CNN 


� The New York Times


� The Guardian 


� The Wall Street Journal 


� The Economist 


� The New Yorker 


� The Financial Times 


� The Guardian 


� The Spectator 


� The Telegraph 


� Le Point 


� Le Monde 


� L’Obs


� Le Monde 


� The Guardian 


� Ibidem 


� Al Monitor 


� The Jerusalem Post


� Ha'aretz 


� The Independent 





DIRECŢIA STUDII ŞI DOCUMENTARE LEGISLATIVĂ

PAGE  
59
DIRECŢIA STUDII ŞI DOCUMENTARE LEGISLATIVĂ


